6 haiwan unik yang sangat susah dijumpai manusia

Terdapat beribu-ribu spesies haiwan di dunia ini. Ada sesetengahnya sudah kita kenali dan biasa dijumpai. Namun, ada sesetengah yang lain seolah-olah kelihatan datang dari alam lain kerana sangat jarang ditemui. Mungkin kerana haiwan-haiwan ini bersifat nokturnal atau mereka lebih suka menjauhkan diri daripada manusia.

Mari kita kenali 6 spesies haiwan berupa aneh yang hanya keluar pada waktu malam dan jarang sekali dapat dilihat oleh manusia:

Haiwan yang terdapat di negara-negara Afrika ini juga dikenali sebagai bayi belukar atau monyet kecil malam. Digelar bayi belukar kerana bunyinya seakan-akan bayi yang menangis. Haiwan mamalia yang kecil ini biasanya bersaiz purata 11 inci dan mempunyai berat sekitar 1 kg. Namun begitu anda jangan terkejut kerana haiwan comel ini mempunyai kehebatan melompat secara menegak. Ia boleh melompat setinggi 6 kaki di udara untuk menangkap serangga sebagai makanannya.

Tikus berduri ini adalah salah satu spesis tikus yang terdapat di Afrika. Mendapat namanya kerana bulunya yang sedikit keras. Haiwan ini adalah satu-satunya mamalia yang boleh menyalin kulit, kelenjar peluh, dan juga tulang rawan tanpa meninggalkan bekas. Banyak terdapat di kawasan berpasir, ia sangat aktif bersosial dan mempunyai masalah untuk cenderung kepada obesiti.

Katak ini banyak terdapat di negara-negara Amerika Selatan seperti Argentina, Paraguay, Uruguay, Bolivia, dan Brazil. Ia merupakan spesis katak liar yang terbesar dan boleh mencecah satu kaki panjang. Namun begitu, jika katak ini diancam bahaya, ia akan memjadi lebih besar bagi mempertahankan dirinya. Spesis katak ini juga menjadi katak yang dibela manusia.

Haiwan yang tinggal di atas pokok ini terdapat di negara Asia seperti Vietnam, Laos, Kemboja dan China. Haiwan kecil ini hanya aktif pada malam yang gelap gelita tanpa cahaya bulan. Ia juga mempunyai gigitan yang berbisa kerana menjilat toksik yang terhasil dari kelenjar peluhnya sendiri. Di Vietnam ia mengalami masalah kepupusan akibat daripada kebakaran hutan yang sering terjadi.

Kelawar yang banyak terdapat di kawasan pendalaman ini adalah spesis kelawar yang terbesar di India. Ukuran lebar sayapnya boleh menjangkau 6 kaki panjang. Kelawar ini juga boleh terbang jarak jauh untuk mencari makanannya iaitu buah-buahan. Kadangkala dia terbang sejauh 40 batu pada waktu malam, lebih jauh dari mana-mana spesis kelawar.

Spesis burung hantu yang kecil ini mendiami kawasan utara dan timur Amerika. Bersaiz purata 9 inci tinggi ini juga terkenal sebagai pemburu yang sangat hebat. Ia juga digelar sebagai kucing liar yang bersayap kerana ia boleh menghasilkan bunyi yang kedengaran seperti seakan-akan dengkuran kucing.

Musang jenis ini tidak dapat dijumpai di mana-mana atas muka bumi ini. Anda hanya dapat menemuinya di dalam manga atau animasi jepun "Naruto Shippuden". Makhluk ini hanyalah fantasi semata-mata berdasarkan kisah tradisional masyarakat Jepun.


Ini Sebabnya Dubai Menjadi Bandar Sangat Kaya Dengan Begitu Cepat

Lebih 50 tahun yang lalu, sumber minyak dijumpai di Dubai. Sumber ini membantu membina dan menaikkan bandar metropolis moden ini.

Namun, walaupun Dubai dikenali kerana minyak, sumber ini hanya menyumbang kurang daripada 1% keluaran dalam negara kasar negara ini.

Kini bandar Dubai merupakan pusat perniagaan global dan juga destinasi pelancongan mewah. Di sinilah berdirinya bangunan paling tinggi di dunia dan anggota polisnya menggunakan kereta sport sebagai kereta peronda. Jadi, bagaimana Dubai menjadi tersangat kaya?

Pasti ramai yang tak tahu, sebenarnya antara sumber utama kekayaan Dubai datang melalui aktiviti maritim yang sangat maju. Dahulunya merupakan bandar nelayan yang sederhana, namun menjadi pelabuhan perdagangan yang penting menjelang abad ke-20.

Kedudukannya yang terletak berdekatan dengan Iran dan pintu masuk Teluk Parsi menarik pedagang dari seluruh dunia. Kini, pelabuhan kargo Jebel Ali adalah yang paling sibuk di Timur Tengah dan boleh dikatakan aset komersial paling bernilai bagi Emiriah Arab Bersatu.

Faktor kejayaan terbesar pelabuhan ini adalah lokasinya yang terletak dalam Jafza, iaitu zon ekonomi bebas terbesar di dunia dengan keluasa 57 kilometer persegi. Zon ini merupakan antara satu daripada zon industri yang terdapat di Dubai.

Zon ini menarik perniagaan dengan keuntungan cukai, faedah duti dan tiada sekatan pemilikan asing. Kini di Jafza sahaja terdapat beribu-ribu syarikat menyumbang lebih 20% daripada jumlah pelaburan asing di negara ini.

Zon ini menjana lebih daripada RM400 billion nilai dagangan yang menyumbang kepada 21% keluaran dalam negara kasar Dubai.

UAE mempunyai populasi imigran ke-6 tertinggi di dunia, dan lebih daripada 80% penduduk negara ini adalah orang asing. Tenaga kerja utama di sini datang daripada Asia Tenggara yang rata-rata bekerja di kawasan pembinaan dengan gaji yang rendah dan waktu kerja yang panjang.

Dengan tenaga kerja yang murah inilah yang membantu Dubai menjadi antara kawasan metropolitan yang paling pesat membangun di dunia.

Walaupun Dubai merupakan negeri terbesar dan paling tinggi populasi di UAE, namun negeri yang paling kaya adalah ibu negaranya iaitu Abu Dhabi. Abu Dhabi mempunyai 9% daripada rizab minyak dunia.

Sumber minyak dijumpai di Abu Dhabi bermula tahun 1930-an yang mana ketika itu jirannya, Dubai, belum menemui sumber tersebut. Ia berlaku ketika kemerosotan industri mutiara iaitu sumber pendapatan utama teluk ini. Ini menyebabkan tekanan berlaku di antara kedua-dua wilayah ini.

Ketegangan itu meningkat sehingga berlaku konflik bersenjata tercetus akibat pertikaian berkenaan sempadan pada tahun 1947. Campurtangan British mengurangkan ketegangan namun ekonomi Dubai terus menjunam memaksa rakyatnya terpaksa berpindah ke wilayah lain.

Ketika itu lah munculnya Sheikh Rashid bin Saeed Al Maktoum. Selepas beliau menjadi pemerintah Dubai bermula 1958, Sheikh Rasheed membuat keputusan melaburkan wang membangunkan infrastruktur. Beliau membuat pinjaman dan menggunakan pendapatan daripada aktiviti maritim sedia ada.

Dana tersebut dibelanjakan menubuhkan syarikat swasta yang mana kemudiannya membina talian elektrik, servis telefon, lebih banyak pelabuhan dan juga lapangan terbang pertama Dubai.

Menjelang tahun 1966, hubungan antara Dubai dan United Kingdom menjadi semakin lumayan berikutan penemuan sumber minyak pertama Dubai. Ketika itu Sheikh Rasheed mengumumkan dua berita, satu berita baik dan buruk. Berita baik adalah mereka menjumpai minyak, berita buruk adalah ia hanya sedikit.

Namun, bandar itu tidak memerlukan sumber minyak untuk membangun sebaliknya hasil itu digunakan membiayai strategi sedia ada Sheikh Rasheed yang menjadikan perdagangan, kewangan dan pelancongan sebagai asas ekonomi Dubai.

Strategi itu kelihatan menjadi kerana kini kerana penggunaan tenaga boleh diperbaharui semakin meningkat dan semakin tidak bergantung kepada hasil minyak.

Kini Dubai mempunyai lapangan terbang paling sibuk di dunia dari segi trafik penumpang antarabangsa yang menandakannya sebagai pintu masuk Timur Tengah. Dan ia bukan sahaja menjadi lokasi persinggahan tetapi destinasi pelancongan oleh pelancong seluruh dunia.

Keputusan meminjam wang oleh Sheikh Rashid kini membuahkan hasil mengubah Dubai daripada perairan sunyi kepada antara bandar paling sibuk di dunia.


5 kajian psikologi mengenai impak berkasih sayang sesama makhluk ke atas diri sendiri

Tahukah anda, sebenarnya amat mudah untuk kita berasa kecewa dan begitu pesimistik dengan perangai manusia pada zaman ini? Buka sahaja Facebook, Instagram atau mana-mana laman berita yang popular, anda boleh lihat sendiri lambakan komen berbaur ugutan, kecaman di samping cacian dan ejekan yang dihamburkan sesuka hati tanpa menghiraukan perasaan sesiapa yang membaca. Adakalanya kita nampak seolah-olah manusia kian berubah menjadi terlalu ego dan mementingkan diri sendiri hingga hilang sifat perikemanusiaan.

Namun demikian, kami ingin kongsikan 5 kajian psikologi penting ini yang bakal mengubah persepsi anda.

Anda mesti biasa dengar berita berkenaan makanan percuma seperti nasi lemak bungkus, kopi atau kuih yang telah dibayar oleh mana-mana hamba Allah. Atau anda pernah melalui sendiri pengalaman seperti ketika ingin membuat bayaran di kedai makan namun mendapat tahu yang bil meja anda sudahpun dijelaskan.

Tahukah anda penerima 'sedekah' seperti ini akan mula membuat perkara yang sama kepada orang lain?

Satu kajian oleh para penyelidik dari Northeastern University mendapati manusia akan lebih cenderung untuk bersedekah apabila menerima bantuan seumpamanya daripada orang lain. Ini disebabkan timbul rasa kesyukuran dalam diri mereka.

Eksperimen itu dijalankan di mana para peserta telah dibiarkan mengalami masalah komputer di pertengahan jalan. Apabila ada seseorang membantu peserta yang bermasalah dengan komputernya, peserta itu kemudian akan meluangkan masa membantu peserta lain pula yang mengalami masalah serupa.

Dalam erti kata lain, apabila kita bersyukur dengan kebaikan orang lain, ia mendorong kita untuk melakukan kebaikan dengan membantu orang lain.

Dalam satu kajian yang dijalankan oleh ahli psikologi Elizabeth Dunn dan rakan sejawatnya, para responden diberikan sejumlah wang iaitu 5 dolar untuk dibelanjakan pada hari tersebut. Mereka dibenarkan membelanjakan apa sahaja yang mereka mahu. Apa yang mereka tidak tahu, separuh daripada peserta diberitahu untuk membelanjakan wang tersebut untuk diri sendiri manakala separuh lagi perlu membelanja orang lain.

Apabila disoal siasat pada penghujung hari, mereka mendapati kesemua peserta yang membelanjakan wang tersebut untuk orang lain adalah lebih gembira berbanding orang yang berbelanja sendiri.

Seorang pakar psikologi, Carol Ryff dikenali kerana menjalankan satu kajian yang dipanggil 'kesejahteraan eudaimonic' iaitu perasaan mengenai kehidupan yang bermakna dan mempunyai arah tuju. Menurut Ryff, perhubungan kita dengan orang lain merupakan komponen utama bagi kesejahteraan eudaimonic. Satu kajian pada tahun 2015 telah berjaya membuktikan perkara ini. Dalam kajian tersebut, peserta yang meluangkan lebih masa untuk membantu orang lain dilaporkan merasai kehidupan mereka adalah lebih bermakna.

Kajian yang sama juga mendapati para peserta merasakan seperti hidup mereka lebih sempurna selepas menulis sepucuk surat penghargaan kepada seseorang. Ini bermakna, apabila kita mengambil sedikit masa untuk membantu orang lain atau mengucapkan terima kasih, hidup kita boleh menjadi lebih penuh bermakna.

Pakar psikologi, Stephanie Brown dan pasukan penyelidiknya mengkaji hubung kait antara membantu orang lain dengan usia yang lebih panjang. Dalam kajian yang dijalankan sepanjang lima tahun, peserta yang banyak menolong orang didapati mempunyai risiko yang lebih rendah untuk mati awal. Jika seseorang membantu jiran atau rakan-rakan, mereka juga membantu diri sendiri untuk kekal sihat pada masa yang sama.

Seorang penyelidik dari Stanford University, Carol Dweck, telah menjalankan pelbagai kajian berkaitan penetapan minda (mindset). Beliau mendapati, individu dengan "penetapan minda berkembang" percaya yang mereka boleh memperbaiki sesuatu dengan daya usaha, manakala individu dengan "penetapan minda tidak berubah" pula merasakan keupayaan mereka adalah tetap dan tidak boleh berubah.

Dweck mendapati sikap empati juga dipengaruhi oleh penetapan minda manusia. Dalam kajian yang dijalankan, peserta yang mempunyai penetapan minda berkembang dan percaya mereka boleh menjadi lebih empatetik akan meluangkan lebih masa untuk mencuba berasa empati dengan orang lain. Menurut Dweck, empati sebenarnya merupakan satu pilihan dalam hidup. Ia bukanlah anugerah kepada insan-insan terpilih sahaja. Semua orang berpeluang untuk menjadi seorang yang lebih empati - anda hanya perlu ubah mindset!

Bagi yang tak tahu apa itu empati, empati ialah daya menyelami dan memahami perasaan atau emosi orang lain.

Walaupun ada masanya kita berasa putus asa dengan sifat kemanusiaan (terutama sekali selepas membaca kisah perang dan jenayah) bukti-bukti kajian psikologi menunjukkan yang kes-kes seumpama itu tidaklah memberikan gambaran yang buruk sepenuhnya.

Banyak lagi kajian yang membuktikan masih wujud ramai manusia yang sanggup membantu orang lain dan bersedia untuk menjadi lebih empatetik. Malah, anda juga boleh tergolong dalam kumpulan yang hidup penuh dengan kebahagiaan ini sekiranya anda mula mengambil inisiatif untuk menjadi lebih pemurah, penyabar dan prihatin.


8 Produk Harian Penting Hasil Ciptaan Wanita

Selain daripada "mencipta" bayi, wanita juga menyumbangkan pelbagai ciptaan kepada dunia yang memudahkan hidup kita. Biasanya senarai-senarai hasil ciptaan hanya dipenuhi oleh pencipta lelaki. Kali ini iluminasi.com ingin berkongsi 8 ciptaan penting dalam hidup kita yang dicipta oleh wanita.

Ketika Mary Anderson mencipta wiper cermin depan kereta manual pertama pada tahun 1903, pemandu-pemandu kenderaan agak ragu-ragu untuk menggunakannya. Mereka berasakan ia lebih selamat untuk memandu dengan hujan dan salji mengaburi jalan daripada mengelapnya.

Pada tahun 1917, seorang lagi wanita Charlotte Bridgwood mencipta versi automatik, namun tidak mendapat sambutan. Selepas paten Mary tamat pada tahun 1920, ciptaan ini mula membuahkan hasil.

Pembuat kereta Cadillac adalah yang pertama memasukkan ciptaan ini ke setiap model kereta mereka dan diikuti oleh syarikat lain.

Siapa sangkat baju kalis peluru yang digunakan meluas oleh pasukan tentera dan polis sebenarnya dicipta oleh seorang wanita. Ahli kimia, Stephanie Kwolek secara tak sengaja mencipta produk ini ketika sedang cuba menyempurnakan serat tayar kereta supaya menjadi lebih ringan.

Terima kasih kepada Lillian Gilbreth kini manusia lebih mudah membuang sampah. Di awal 1900an, beliau merekacipta rak di dalam pintu peti sejuk, membuatkan pembuka tin lebih mudah digunakan dan kemudiannya mencipta tong sampah dengan pedal kaki.

Beliau terkenal dengan kerja dalam pengurusan kecekapan dan ergonomik bersama suaminya.

Sebelum wujudnya butang "delete", seorang setiausaha Bette Nesmith Graham menggunakan cat putih untuk memadamkan kesalahan ketika menaip. Sejak itu beliau menghabiskan bertahun-tahun di dapurnya menyiapkan formula yang membuahkan hasil dan mempatentkan ciptannya dengan nama Liquid Paper pada tahun 1958.

Pada tahun 1979, Gillette telah membeli Bette dengan harga USD47.5 juta.

Permainan "The Landlord" dicipta oleh Elizabeth Magie bagi menyebarkan teori ekonomi Georgism, iaitu mengajar pemain mengenai ketidakadilan pengambilalihan tanah, keburuhkan menyewa dan keperluan untuk satu nilai cukai tanah kepada pemilik.

Permainan ini dipatenkan pada tahun 1904 dan mengeluarkannya sendiri pada tahun 1906. Namun selepas 30 tahun, seorang lelaki bernama Charles Darrow mengubah rekabentuk papan permainan ini dan menjualnya kepada Parker Brothers, dengan nama Monopoly.

Syarikat ini membeli patent permainan yang dicipta Elizabeth dengan bayaran USD500 dan tanpa royalti.

Pada tahun 1868, seorang pekerja kilang kapas, Margaret Knight telah mencipta sebuah mesin menghasilkan beg kertas membolehkan Amerika Syarikat menikmati ciptaan ini. Kemudiannya seorang lelaki bernama Charles Annan melihat ciptaan tersebut dan cuba untuk mempatenkan idea tersebut terlebih dahulu.

Margaret memfailkan saman terhadap Charles dan diberikan hak patent pada tahun 1871.

Produk "Boater" iaitu sarung kalis air bagi lampin dipatenkan oleh Marion Donovan pada tahun 1951. Sarung itu diperbuat daripada tirai mandi pertama kali dijual di sebuah pasar raya iaitu Saks Fifth Avenue.

Marion kemudiannya menjualkan paten ciptaanya kepada Keko Coporation dengan harga USD1 juta dan kemudiannya menghasilkan lampin pakai buang beberapa tahun kemudian. Pampers ditubuhkan pada tahun 1961.

Mesin basuh pinggan mangkuk yang pertama dihasilkan dengan gabungan tekanan air tinggi, roda, pemanas air dan rak wayar oleh Josephine Cochrane. Ia dipatenkan pada tahun 1886.

Sebagai pencipta mesin ini, Josephine tidak pernah menggunakannya tapi ia telah memudahkan kerja-kerja pembantu rumahnya.


4 Spesis Haiwan Yang Diisytiharkan Pupus Tapi Ditemui Semula

Antara salah satu faktor utama berlakunya kepupusan spesis haiwan adalah kerana kerakusan nafsu manusia membangunkan bumi menjadi hutan kongkrit. Dengan ini, aktiviti penebangan hutan menjadi berleluasa meninggalkan haiwan-haiwan tanpa habitat.

Jika ini diteruskan kemungkinan satu hari nanti bumi kita tidak lagi mempunyai spesis haiwan. iluminasi.com ingin berkongsi 4 spesis haiwan pupus yang ditemui semula.

Pakar amfibia Paul Elias dan Jeremy Jackson telah menemukan 3 spesis salamander dalam ekspedisi di hutan di Guatemala pada tahun 1975. Salah satu daripadanya adalah salamander Jackson ini yang berwarna kuning terang dan diberi nama "golden wonder". Walaupun menarik namun haiwan ini dikatakan sukar untuk difahami.

Selepas penemuan itu, tiada siapa lagi yang berjaya menemui spesis ini selama 42 tahun. Kedua-dua Paul dan Jeremy melawati kawasan yang sama pada tahun 2014 namun gagal menjejaki spesis ini.

Pada tahun 2015, sebuah kumpulan antarabangsa yang dikenali sebagai Global Wildlife Conservation (GWC) telah membantu menubuhkan Rizab Amfibia Finca San Isidro di barat Guatemala. Dan pada tahun 2017, salah seorang daripada renjer kumpulan ini yang sedang berehat telah ternampak seekor salamander kuning.

Gambar salamander itu diambil dan dihantar kepada ahli amfibia Carlos Vasquez yang mengesahkan ia merupakan salamander Jackson.

Serangga yang dikenali sebagai oriental blue clearwing ini menyerupai beberapa jenis lebah dan tebuan. Bagi mengubah dirinya menyerupai serangga yang mempunyai sengat, haiwan ini berubah menjadi warna seperti lebih.

Spesis ini mula ditemui pada tahun 1887 apabila satu spesimen yang mati dipungut dan dihantar ke Natural History Museum di Vienna, Italy. Dan dalam masa 130 tahun selepas itu sehingga 2017, tiada spesimen lain ditemui sama ada hidup atau mati.

Disebabkan ini para saintis pasti bahawa spesis ini telah pupus. Namun seorang pakar serangga dari Poland, Marta Viloponi dari University of Gdansk bersama suaminya telah mengambil gambar spesis serangga ini di antara tahun 2013 hingga 2017. Selepas ujian DNA dilakukan, spesis yang disangka telah lama pupus kini kembali hidup.

Monyet saki yang mukanya tidak berbulu ini dikenali sebagai Vanzolini. Ia sangat jarang ditemui dan pandai bermain sembunyi. Spesis ini mula-mula ditemui oleh saintis pada tahun 1936.

Semenjak itu, spesis monyet ini tidak lagi dijumpai. Walaupun beberapa spesimen haiwan ini yang dijumpai mati pada tahun 1956, namun tiada laporan yang mengesahkan ia masih wujud.

10 bulan yang lalu, sebuah pasukan ditubuhkan untuk mencari bukti bahawa spesis ini masih wujud. 7 orang primatologis, beberapa orang pemandu arah dan jurugambar termasuk helikopter drone mengambil bahagian dalam ekspedisi ini.

Ekspedisi ini membuahkan hasil apabila mereka menemukan spesis monyet ini di sepanjang Sungai Jurua, Tarauca dan Liberdade di Amazon. Namun spesis ini dalah bahaya akibat aktiviti pembalakan dan penduduk tempatan menjadikan monyet ini sebagai makanan. Jika ia tidak dilindungi, spesis ini akan benar-benar pupus.

Crest-tailed mulgara adalah mamalia marsupial yang sangat kecil dan menyerupai tikus. Bukti fosil menunjukkan mulgara dahulunya wujud di Australia namun jumlah mamalia ini berkurangan dengan cepat sekali.

Diandaikan bahawa haiwan ini telah lama pupus di sempadan New South Wales, Australia. Namun pada 15 Disember 2017, University of New South Wales membuat satu sidang media pertama kali dalam sejarah bagi mengesahkan bahawa spesis telah dijumpai di Sydney.

Haiwan ini yang berjantina betina ditangkap di Taman Nasional Sturt oleh pasukan penyelidik. Spesimen itu dilepaskan kembali selepas diambil ukuran badannya.


Apa Akan Berlaku Kepada Dunia Jika Sumber Minyak Tiba-Tiba Lenyap?

Umum tahu antara salah satu sumber bumi yang paling penting adalah petroleum. Ia antara yang paling kerap digunakan dalam kehidupan seharian kita. Namun, apa yang akan berlaku jika tiba-tiba sumber ini lenyap dari muka bumi.

Sumber minyak terlibat dalam hampir semua aspek kehidupan manusia. Bermula daripada anda bangun pagi untuk gosok gigi, ia diperbuat daripada petrokimia. Ubat gigi? Lipstik? Krim pencukur? Syampu? Ya, semua ini dihasilkan daripada petrokimia.

Jika anda rasakan kehilangan sumber minyak hanya membuatkan kereta anda tak boleh bergerak, anda silap. Hanya 43% daripada sumber minyak digunakan untuk tujuan ini. Jadi kemanakah lagi 57% tersebut?

Jawapannya ada dalam diri anda. Center For Disease Control (CDC) Amerika Syarikat telah melakukan ujian terhadap manusia untuk mencari kesan logam dan bahan kimia.

Sebanyak 212 sebatian kimia dijumpai dalam badan manusia. Dan daripada 212 sebatian ini, 180 daripadanya dikaitkan dengan petroleum.

Ya benar, hidup kita sebagai seorang manusia, sama seperti kereta yang kita pandu, sama seperti dunia kita, bergantung kepada sumber ini.

Lebih daripada 85% kenderaan di Malaysia memerlukan petrol, dan memandangkan majoriti daripada kita memandu ke tempat kerja dan ke pasar raya, ketiadaan sumber petrol membuatkan perniagaan-perniagaan ranap.

Begitu juga dengan sumber makanan, akan lenyap dalam tempoh singkat. Hampir kesemua pasar raya dibekalkan barangan dan produk oleh kereta api dan lori yang menggunakan petrol dan diesel.

Nak bercuti atau melawat keluarga menaiki kapal terbang? Itu hanya jadi angan-angan kerana 10% daripada setiap tong minyak digunakan sebagai bahan api pesawat.

Tapi ada baiknya, kerana jika anda tinggal di bandar, terdapat lebih banyak parkir. Tapi jika anda tinggal di kawasan luar bandar, anda beruntung, tapi hanya dalam tempoh yang singkat.

Dalam masa satu minggu sahaja, kebanyakan tempat akan terputus bekalan elektrik yang bergantung kepada arang batu dan gas semulajadi yang mana dihantar menggunakan lori dan kereta api yang menggunakan petrol sebagai bahan api.

Dalam masa sebulan sahaja, bandar-bandar besar akan "blackout" dan tiada sumber makanan. Penduduk bandar akan mula berpusu-pusu ke luar bandar dan bersaing dengan penduduk desa untuk mendapatkan makanan, ternakan dan sayuran.

Jika berlaku pergaduhan berebut sumber makanan yang menyebabkan luka, ia akan meningkatkan risiko jangkitan dan penyakit akibat kekurangan produk ubatan yang diperbuat daripada petrokimia.

Masa semakin berlalu dan dalam beberapa bulan sahaja, negara-negara maju akan kehilangan lebih daripada separuh populasinya disebabkan kelaparan dan penjagaan kesihatan yang teruk.

Dalam masa 5 tahun, kumpulan manusia yang masih hidup adalah mereka yang tinggal di kawasan pedalaman yang bercucuk tanam. Ketika itu bercucuk tanam dan menternak menjadi satu kebiasaan baru.

Hidup manusia kembali kepada fitrah masa dulu. Kenderaan yang menggunakan enjin petrol tidak lagi digunakan sebaliknya menggunakan enjin menggunakan arang batu sebagai bahan api.

Populasi manusia daripada 7.6 billion ketika ini akan menyusut kepada 1.5 billion. Namun, jika semuanya berjalan lancar selepas itu, kita mampu untuk kembali kepada kehidupan normal seperti sediakala dalam masa 400 tahun.

Tapi ada lagi satu perkara yang tidak disebut, iaitu tiada sambungan internet membuatkan anda sendiri tak dapat nak baca artikel ini berdasarkan video oleh What If.


14 laman web pelik tetapi boleh mengisi masa lapang anda

Selain Facebook, Instagram dan Iluminasi, laman web apakah yang anda gemar layari ketika mempunyai waktu terluang? Bagi sesetengah orang, mereka jadikan laman web seperti 9gag, reddit, 4chan dan Quora sebagai tempat 'lepak' mereka di alam maya. Bagaimana dengan anda?

Sekiranya anda tak tahu mahu buat apa lagi di alam maya atau internet ini, di sini kami kongsikan kepada anda beberapa laman web yang kami dapati pelik namun menarik untuk dilayari. Jika anda berasa bosan anda boleh cuba melayari laman web yang diberikan ini. Anda pasti akan menyukainya.

Kesemua blog ini sebenarnya telah lama dibina. Bahkan ada yang didirikan sejak tahun 90an lagi. Jadi peringatan kami kepada anda, pastikan anda 'enable' plugin Flash untuk tidak mengalami sebarang masalah ketika melayari laman-laman sesawang yang pelik ini

Bila anda terasa sunyi atau bosan, buka saja laman web ini. Di dalam laman web ini, anda boleh bercakap atau bertanyakan soalan kepada bot yang pintar. Anda akan kagum dengan jawapan yang diberikannya.

Bot ini boleh membantu anda mengisi masa terluang. Anda mungkin menghabiskan masa berjam-jam di laman web ini tanpa disedari. Bagi mereka yang belum berteman, mungkin Clever-Bot dapat membantu anda jika kesunyian.

Adakah anda seorang yang bijak? Laman web Feed The Head ini menguji sama ada anda benar-benar genius atau tidak. Anda akan mendapati satu kepala yang besar dan anda boleh melakukan pelbagai perkara pelik dengannya. Teka-teki apakah yang perlu anda selesaikan? Semoga berjaya.

Pernahkah anda menerima hadiah yang dibalut dengan plastik meletup yang berbentuk bulatan kecil? Menjadi satu kepuasan apabila dapat meletupkan bulat-bulat kecil itu satu persatu dengan jari, bukan? Kini anda boleh meletupkannya sepanjang hari di laman web ini. Anda boleh menghilangkan stress dan mungkin menjadi peminat tegar plastik letup ini.

Pelik tetapi lucu kerana laman web ini menunjukkan anda tempat yang ditunjuk. Ya benar, tunjuk tempat yang ditunjuk! Terdapat banyak gambar yang ditunjuk dan berubah kepada yang lain apabila tetikus digerakkan. Tak faham apa yang kami cuba sampaikan? Klik link di bawah dan cuba dulu, baru tahu.

Laman ini membawa anda ke serata dunia secara rawak. Digemari oleh mereka yang suka melancong, anda akan dibawa melihat jalan di seluruh dunia dengan sudut 360 darjah.

Gunakan tetikus anda untuk melihat sekeliling sudut gambar yang diberi. Maklumat nama jalan dan tempat rawak itu juga akan disertakan. Tekan butang “Go” jika anda ingin pergi ke tempat yang berbeza. Selamat melancong dengan percuma!

Laman web yang hebat ini juga menarik untuk dikunjungi. Mengandungi ilusi optik di antara yang terhebat di dalam internet. Ia memfokuskan pada gambar ilusi yang akan mengagumkan anda. Sila cuba sendiri dan anda akan faham apa yang kami maksudkan.

Tahukah anda bahawa anda boleh mengintip setiap kapal terbang yang berada di udara? Ya benar, anda boleh lakukannya di laman web ini yang mengandungi data hampir keseluruhan kapal terbang yang sedang dalam penerbangan menuju ke destinasi.

Tidak dapat dipastikan apakah tujuan sebenar pemilik laman web ini membangunkannya. Cuba buka dan klik pada mana-mana pesawat untuk mengetahui maklumat lanjut mengenainya.

Laman web yang kami dapati lucu ini dapat mengurangkan stress. Ia mengandungi seekor cacing yang bergerak dan juga animasi yang menyilaukan. Cacing itu bergerak mengikut penunjuk tetikus setiap kali digerakkan. Gerakkan tetikus dengan laju dan anda akan kagum dengan apa yang bakal terjadi.

Laman terbaik untuk bermain dengan teks dan lukisan. Layari laman web ini dan tambah teks anda pada menu di sebelah kanan, kemudian klik kiri pada tetikus dan gerakkannya. Anda akan faham apa yang kami perkatakan sejurus anda mencubanya.

Salah satu lagi laman web ilusi optik dan juga antara yang terbaik. Luangkan masa anda untuk merasa kagum di laman web ini. Boleh juga mengurangkan stres dan mengisi masa lapang di sini.

Anda mungkin biasa melayari laman web yang menjual kereta terpakai, namun Ling’s Cars menawarkan lebih dari itu. Dengan tema laman webnya yang gila-gila, dia menyediakan permainan, kuiz dan teka-teki di dalamnya. Pemiliknya yang berketurunan Cina itu menjual kereta terpakai di Britain dengan harga berpatutan.

Ramai di antara kita yang ingin mengetahui apa yang akan terjadi di masa hadapan. Di dalam laman web ini, dimuatkan berita-berita dari seluruh dunia pada masa hadapan. Berita masa hadapan yang dipaparkan ialah bermula tahun 2020 dan ke atas. Walaupun pelik, namun ia agak menarik untuk anda kunjungi. Siapa tahu mungkin berita tentang anda juga telah tersiar.

Anda seorang peminat cerita seram atau misteri? Laman web ini ialah antara yang terbaik dalam mengumpulkan cerita seram, misteri, mendebarkan dan sebagainya. Menjadi platform bagi semua cerita yang dikumpul dari laman web lain, ia juga mengandungi pelbagai filem dan klip yang menyeramkan.

Jika anda seorang peminat teori konspirasi, ini adalah laman web yang patut anda kunjungi. Mengandungi pelbagai maklumat mengenai perkara pelik, aneh dan mengejutkan dari serata dunia. Banyak informasi yang diberikan menarik dan boleh diterima pakai. Luangkan masa anda melayarinya, pendapat anda tentang sesuatu perkara mungkin berbeza selepas ini.

Semoga perkongsian kami kali ini membantu anda mengurangkan tekanan di samping anda dapat mengenali laman web pelik yang terdapat dalam internet. Selamat mencuba dan jangan lupa untuk kongsikannya dengan orang lain.


Asal-Usul Gelaran Individu Istana Yang Selalu Kita Sebutkan

Bahasa istana merupakan satu cabang bahasa Melayu yang kaya dengan warisan dan sejarah tersendiri dan bukan semua orang mampu menguasainya dengan baik. Bahasa istana mempunyai pelbagai penggunaan perkataan berbeza yang tidak digunakan dalam pertuturan seharian dan hanya diaplikasikan pada waktu-waktu tertentu.

Ada banyak sebenarnya gelaran dan panggilan yang digunakan bagi merujuk mereka yang terletak dalam golongan istana yang kerap kita gunakan. Pernahkah anda tertanya, dari mana datang gelaran-gelaran yang unik ini?

Berikut adalah beberapa gelaran pilihan yang kerap kita gunakan untuk merujuk individu pembesar istana serta sedikit catatan ringkas asal usul penggunaan gelaran tersebut.

Gelaran 'permaisuri' mempunyai banyak pendapat tentang asal-usulnya. Yang paling ringkas, perkataan itu berpunca daripada gabungan dua perkataan iaitu 'permai' yang membawa maksud damai atau aman dengan 'suri' yang membawa maksud isteri. Bagaimanapun, pendapat paling kuat sebenarnya merujuk kepada perkataan sanskrit 'paramesvari' yang membawa maksud 'wanita tertinggi' atau dalam erti kata lain, raja perempuan.

Gelaran 'Raja' yang kita gunakan sekarang ini bagi merujuk pemerintah tertinggi sesetengah negeri di Malaysia juga diambil daripada bahasa sanskrit dengan asalnya adalah perkataan 'rajan' yang membawa maksud 'pemerintah tertinggi sesebuah kota, wilayah atau kawasan.'

Sama seperti gelaran permaisuri dan raja, gelaran 'putera' juga diambil daripada perkataan asal bahasa sanskrit 'putra' - yang membawa maksud anak lelaki. Begitu jugalah dengan perkataan 'puteri' yang diambil daripada perkataan asal 'putri', maksudnya pula anak perempuan. Perkataan 'jaya' juga diambil daripada bahasa Sanskrit jadi nama Putrajaya yang kita gunakan sebenarnya membawa maksud 'anak lelaki yang beroleh kemenangan.'

Asal-usul perkataan 'Agong' kelihatan seperti diinspirasikan daripada perkataan Tamil 'agung' yang membawa maksud 'tuan.' Bagaimanapun, mengapa ejaan 'Agong' yang dipilih dan bukan 'Agung' agak kurang jelas sejarahnya. KIsahnya, semasa usaha menghalang penubuhan Malayan Union sebelum merdeka, Majlis Raja-Raja memilih untuk menggunakan gelaran 'Yang Di-Pertuan Agong' dan bukan 'Yang Di-Pertuan Besar' yang dicadangkan. Dari situlah bermulanya gelaran Agong digunakan pada ketua pemerintah Persekutuan Tanah Melayu dan kini, Malaysia.

Secara asasnya, perkataan 'Istana' berasal daripada perkataan sanskrit 'sthana' yang membawa beberapa maksud berbeza bergantung kepada keadaannya. Dalam bentuk penulisan penerangan, 'sthana' membawa makna sesebuah negeri atau wilayah dan juga kekukuhan atau kestabilan kekuasaan seorang raja/pemerintah.

Dari segi fizikalnya, perkataan 'sthana' boleh juga merujuk kepada satu bangunan yang mempunyai tujuan tertentu, seperti sebuah kuil untuk bersembahyang atau rumah sebagai satu kediaman.

Sekiranya kita menyemak makna perkataan 'istana' menerusi takrifan Dewan Bahasa dan Pustaka, sebenarnya membawa maksud yang lebih kurang serupa dengan beberapa maksud yang dibawa oleh perkataan sanskrit 'sthana.'

Selain gelaran Agong dan Raja, kita juga ada gelaran Sultan - dengan gelaran ini menjadi pilihan majoriti kebanyakan ketua pemerintah negeri di Malaysia, kecuali di Perlis yang menggunakan gelaran Raja.

Perkataan 'sultan' berpunca daripada perkataan Arab yang membawa maksud kekuasaan. Seiring dengan peredaran zaman, perkataan tersebut mula digunakan bagi mewakili individu-individu yang memegang kuasa dalam sesebuah kerajaan atau memerintah sebuah kawasan.

Ekoran populariti perkataan 'sultan' digunakan oleh pemerintah beragama Islam, 'sultan' selalunya hanya merujuk kepada pemerintah masyarakat Islam, dengan gelaran 'malik' selalunya digunakan bagi merujuk golongan Raja secara amnya.


Sebenarnya, ada berapa buah negara dalam dunia?

Jawapan kepada soalan geografi yang nampak mudah ini bergantung kepada pihak manakah yang membuat kiraan. Pertubuhan Bangsa-Bangsa Bersatu, misalnya, mengiktiraf 204 buah negara dan wilayah. Walau bagaimanapun, Amerika Syarikat pula hanya mengiktiraf dan mengatakan jumlah negara dalam dunia adalah sebanyak 195 buah negara. Secara umumnya, jawapan yang paling hampir dan paling tepat adalah kini terdapat 196 buah negara.

Terdapat 193 buah negara yang menganggotai Pertubuhan Bangsa-Bangsa Bersatu. Jumlah ini sering dipetik sebagai jumlah sebenar negara dalam dunia namun ia adalah tidak tepat kerana terdapat dua buah negara anggota yang mempunyai status terhad. Vatican City yang merupakan sebuah negara bebas dan juga kerajaan separa Palestin telah diberikan sebagai status pemerhati tetap di PBB. Mereka boleh mengambil bahagian dalam kesemua kegiatan rasmi PBB namun tidak boleh mencabut undi di mesyuarat Perhimpunan Agung.

Begitu juga terdapatnya beberapa negara atau wilayah yang telah memperolehi kemerdekaan dan diiktiraf oleh majoriti negara anggota PBB namun mereka masih belum menjadi sebahagian daripada PBB. Kosovo merupakan salah satu contoh negara itu.

Amerika Syarikat memberi pengiktirafan kepada negara lain melalui Jabatan Negaranya. Pada bulan Jun 2017, Jabatan Negara AS mengiktiraf sebanyak 195 buah negara bebas di seluruh dunia.

Senarai negara itu mencerminkan agenda politik Amerika Syarikat dan sekutunya. Tidak seperti PBB, AS mengekalkan hubungan diplomatik penuh dengan Kosovo dan Vatican. Walau bagaimanapun, terdapat sebuah negara bebas yang tidak diiktiraf oleh Jabatan Negara AS.

Kepulauan Taiwan, yang sebelum ini merupakan sebahagian daripada Republik China, memenuhi segala kriteria untuk menjadi sebuah negara bebas dan memperolehi taraf sebagai sebuah negara. Namun demikian, banyak negara lain yang enggan menerima dan mengiktiraf Taiwan sebagai sebuah negara merdeka. Ia bermula sejak tahun 1940 lagi apabila Republik China diusir keluar dari Tanah Besar China oleh pemberontak komunis Mao Tse Tung. Sehubungan itu, para pemimpin Republik China pun melarikan diri ke Taiwan dan menegaskan bahawa mereka mempunyai kuasa mutlak ke atas Taiwan.

Taiwan pernah menjadi anggota PBB malah menjadi ahli Suruhanjaya Keselamatannya sehingga tahun 1971 sebelum China mengambil alih kedudukan mereka dalam pertubuhan itu. Taiwan yang memegang kuasa ekonomi ke-22 terbesar di dunia berterusan mendesak seluruh dunia untuk memberi pengiktirafan sewajarnya kepada negara itu. Namun, pengaruh politik China serta perkembangan ekonomi dan ketenteraannya telah berjaya mempengaruhi keputusan negara lain. Disebabkan itulah Taiwan masih belum boleh mengibarkan benderanya sendiri di acara-acara antarabangsa seperti Sukan Olimpik dan perlu dirujuk sebagai "Chinese Taipei" dalam pelbagai situasi diplomatik.

Terdapat juga banyak wilayah dan tanah jajahan yang sering disalah anggap sebagai sebuah negara namun ia tidak dikira kerana mereka berada di bawah pentadbiran negara-negara lain.

Tempat yang biasanya dikelirukan sebagai negara termasuklah Puerto Rico, Bermuda, Greenland, Palestin dan Sahara Barat. Begitu juga dengan komponen dalam United Kingdom iaitu Ireland Utara, Scotland, Wales dan England yang bukan merupakan negara bebas walaupun ia menikmati sedikit kuasa autonomi dalam UK. PBB memasukkan sekali wilayah-wilayah tanggungan ini ke dalam senarai negara yang diiktiraf menjadikan keseluruhan jumlah sebanyak 204 negara dan wilayah.

Seperti yang ditulis pada permulaan artikel, ia terpulang dan bergantung kepada siapa yang membuat kiraan. Mungkin jawapan yang paling hampir ialah menggunakan senarai negara yang diiktiraf oleh Jabatan Negara Amerika Syarikat dan menyertakan sekali Taiwan. Ini menjadikan jumlah negara di dunia sebanyak 196 buah.

Soalan nampak macam mudah. Tapi sebenarnya susah hendak dijawab. Pada pendapat anda pula, ada berapa buah negara semuanya?


13 etiket dan protokol dalam keluarga diraja British yang perlu dipatuhi

Hidup ini sentiasa ada peraturan. Bukan saja bagi golongan orang biasa, malah ahli masyarakat yang berpangkat tinggi juga perlu mematuhi pelbagai peraturan. Keluarga diraja British misalnya, perlu mengikut segala protokol yang telah ditetapkan. Daripada cara makan sehinggalah cara menuruni anak tangga, berikut 13 etiket dan protokol yang perlu dijadikan amalan mereka sepanjang masa:

Bagi seorang kerabat wanita, mereka tidak boleh menyilangkan kaki di bahagian lutut. Lutut dan betis perlu dirapatkan dan hanya dibenarkan menyilang kaki di bahagian buku lali sahaja.

Kate Middleton dan Puteri Diana sering dilihat duduk dalam posisi "condongan duchess" yang memberikan postur badan sederhana dan membuatkan kaki nampak lebih panjang.

Tunduk hormat bagi kerabat diraja tidak perlu mencecah lantai. Apa yang perlu dilakukan hanyalah membongkokkan lutut dan menundukkan kepala sedikit sahaja. Walau bagaimanapun, merendahkan diri sececah yang lebih rendah dan lama melambangkan tanda hormat dan keformalan terutama apabila berjumpa dengan Ratu Elizabeth II.

Kerabat diraja British memang berbakat dalam menggayakan fesyen. Mendiang Puteri Diana sering mengenakan busana yang praktikal namun masih ada kelas tersendiri sehinggakan menjadi idola ramai wanita hari ini. Ratu England sendiri gemar mengenakan pakaian berwarna neon terang semasa menghadiri pelbagai acara dan keraian. Kate Middleton pula sukakan pelbagai corak dan tekstur kain. Walaupun fesyen yang digayakan berbeza, namun kesemua mereka sentiasa berpakaian sederhana dan sesuai dengan majlis.

Semua orang melihat keluarga diraja Britain sebagai pelopor dalam fesyen dengan pakaian anggun dan sofistikated. Oleh itu, mereka tidak dibenarkan memakai pakaian yang mampu memberikan mesej tidak sepatutnya kepada orang ramai. Bagi golongan wanita, mereka tidak boleh memakai baju yang terlalu seksi atau mendedahkan dada.

Fesyen mahkota diraja sering berubah mengikut peredaran zaman. Pada zaman dahulu, ia sering dipasang di hadapan kepala, namun gaya moden kini sering menunjukkan tiara yang diletakkan sedikit ke belakang. Walau bagaimanapun, ia perlulah dipasang 45 darjah jika dilihat dari pandangan sisi. Selain itu, mahkota ini juga diwajibkan untuk dipakai semasa hari perkahwinan.

Pada tahun 2008, Persatuan Bangunan Leeds telah menghadiahkan Putera Andrew permainan Monopoly, namun beliau menjawab yang mereka tidak dibenarkan bermain permainan itu di rumah kerana ia boleh menjadi ganas. Membuatkan kita tertanya-tanya, bagaimanakah cara mereka bermain Monopoly sehingga menjadi begitu kejam.

Apabila keluarga diraja ini sedang berarak ke dalam bangunan, mereka perlu masuk dan duduk mengikut susunan keutamaan iaitu menurut pangkat siapakah yang akan menaiki takhta. Susunannya adalah Ratu Elizabeth II, the Duke of Edinburgh (Putera Philip iaitu suami kepada Ratu Elizabeth), the Prince of Wales dan the Duchess of Cornwall (Putera Charles dan isterinya Camilla), the Prince and Duchess of Cambridge (Putera William dan Kate Middleton) dan seterusnya.

Seperti yang kita ketahui, rakyat Britain amat gemarkan minuman teh pada waktu petang. Begitu juga dengan keluarga diraja British. Jadi, ia merupakan satu hal penting bagi mereka memegang cawan teh dengan betul. Mereka perlu menggunakan ibu jari dan jari telunjuk untuk memegang bahagian atas pemegang cawan manakala jari tengah pula akan menyokong cawan di bahagian bawah pemegang. Selain itu, mereka juga akan menghirup teh dari tempat yang sama untuk mengelakkan gincu melekat di sekeliling bibir cawan. Jangan sesekali menaikkan jari kelingking ketika minum.

Bagi orang kebanyakan, kita makan menggunakan kutleri tanpa benar-benar mengambil kira etiket yang sebenar. Asalkan tidak bising menghentam pinggan, dikira sudah okey. Namun, bagi keluarga diraja British, mereka memandang serius akan hal ini. Apabila makan, serampang garfu perlu dihadapkan ke bawah apabila memotong makanan. Mereka juga tidak 'menikam' makanan menggunakan garfu, sebaliknya mereka mengimbangkan potongan itu di bahagian belakang garfu sambil dibawa ke mulut.

Jika seorang kerabat perlu ke tandas semasa makan, mereka tidak akan memberitahu sesiapa. Sebaliknya, mereka hanya akan berkata "Maafkan saya," dan terus beredar perlahan-lahan. Jika mereka masih belum selesai makan, mereka akan menyilangkan kutleri jadi pekerja istana tahu untuk tidak mengangkat pinggan tersebut. Usai menjamah makanan, mereka akan meletakkan peralatan makan di satu sudut pinggan dengan kedudukan pemegang kutleri menghala pada jam 4:20.

Orang kata, cara anda berjabat tangan mendedahkan banyak perkara tentang personaliti anda. Bagi seorang kerabat diraja, mereka akan mempunyai hubungan mata secara terus dengan sesiapa sahaja yang berdiri di hadapan mereka, menggenggam erat tangan dan menggoyangkan tangan sebanyak satu atau dua kali sahaja, tidak lebih daripada itu. Semua ini dilakukan sambil melontarkan senyuman yang paling manis.

Golongan lelaki akan menghulurkan tangan apabila pasangan mereka ingin menuruni anak tangga, terutama sekali pada upacara rasmi. Kerabat wanita pula akan berjalan dengan dagu selari dengan tanah dan tangan di sisi. Jika ada susur tangga, mereka hanya akan meletakkan tangan di atasnya dan tidak memegang dengan terlalu kuat. Apabila berjalan, kaki mestilah menghala ke arah susur tersebut.

Ini merupakan tradisi zaman-berzaman yang diikuti untuk mengelakkan alahan dan keracunan makanan. Ratu Elizabeth dilaporkan masih memegang teguh kepada peraturan ini namun kaum kerabat lain tidak diwajibkan untuk patuh kepada peraturan ini.


10 Skil Bola Sepak Terbaik Dan Kenali Penciptanya

Bola sepak sentiasa penuh dengan aksi-aksi yang menghiburkan. Pasukan terbaik boleh menarik peminat paling ramai kerana mereka mahu menonton permainan bola sepak yang berkualiti.

Terdapat beberapa pemain yang menakjubkan yang telah mewarnai permainan ini selama bertahun-tahun dan sesetengah dari mereka telah meninggalkan kesan yang besar dalam sukan ini dengan 'signature move' mereka.

Kebanyakan tipu helah ini dilakukan oleh kanak-kanak ketika mereka membesar dan juga dilakukan oleh pemain profesional dalam perlawanan yang rasmi. Siapakah pencipta skil-skil gelecek bola sepak yang unik ini?

Klip video yang disediakan untuk menonton aksi-aksi ikonik ini dan ketahui siapakah pemain yang telah mencipta teknik-teknik yang hebat tersebut.

The Maradona Turn adalah sesuatu yang ramai kanak-kanak praktikkan kerana ia sangat berguna ketika sedang bermain di waktu lapang.

Tidak banyak peluang atau kesempatan yang ada untuk melakukan aksi ini dalam sesebuah perlawanan, tetapi ia mewakili satu daripada banyak tipu helah yang terkenal dalam bola sepak.

Zinadine Zidane juga antara lagenda yang kerap menggunakan teknik ini untuk melepasi kawalan pihak lawan.

Ini yang dikatakan kebijaksanaan yang asli. Mungkin bagi sesiapa yang mencubanya buat kali pertama akan gagal dan terjatuh. Itu adalah perkara biasa.

Agak sukar untuk melakukan teknik ini tanpa kemahiran yang tinggi namun dengan latihan yang berterusan ia mampu menjadi sesuatu yang praktikal dalam sesebuah perlawanan.

The Snake atau Elastico adalah satu teknik yang rumit untuk dihasilkan. Mungkin ia juga adalah teknik yang paling sukar dalam bola sepak.

Beberapa pemain pernah melakukan teknik ini selain Ronaldinho, seperti Rivelino dari Brazil yang dianggap pencipta sebenar gerakan yang unik ini namun The Magician, Ronaldinho adalah pemain yang telah mempopularkan gerakan pemusnah ini.

Buktinya jelas dapat disaksikan dalam video yang disediakan di bawah. Lihat sahaja bagaimana bintang Brazil ini menewaskan pihak lawan dengan sangat berkesan. Anda boleh mencuba melakukannya jika mampu.

Teknik Ferenc Puskas sentiasa diangkat sebagai pemain Hungary terbaik dalam sukan bola sepak dan beliau telah mencipta satu teknik yang digelar "Pullback V" ketika zaman kegemilangannya.

Pada masa kini, teknik ini telah digunakan secara meluas dan adalah 'aset' yang perlu ada pada diri setiap pemain.

Video dibawah adalah bagi mengenang lagenda Real Madrid tersebut. Saksikan bagaimana beliau melakukan teknik ini.

Teknik atau kemahiran ini jarang dapat anda saksikan. Kenapa ya?

Kerana ia adalah sangat sukar untuk dilakukan dan hanya pemain yang sangat berbakat yang berani melakukannya dalam suatu perlawanan rasmi.

Juan Roman Riquelme adalah salah seorang pemain yang sangat berbakat yang telah mewarnai permainan bola sepak dan beliau dianugerakan sepasang kaki yang hebat untuk menjayakan teknik ini.

Satu lagi teknik yang sukar, tetapi Robinho menjadikannya kelihatan mudah.

Gerakan ini sangat berkesan dalam ruang yang sempit, jika anda memiliki keseimbangan dan ketangkasan yang baik.

Pemain Peru, Chile, Brazil, Itali dan banyak lagi negara semuanya mengatakan mereka yang telah mencipta teknik ini.

Namun Pele adalah pemain terkenal yang pernah menggunakannya dan membuatkan dunia mengenali teknik yang hebat ini.

Ia adalah antara teknik yang sukar untuk dilakukan memandangkan anda mungkin akan hilang keseimbangan dan berada dalam keadaan terbalik.

Video dibawah menunjukkan antara gol-gol cantik yang dihasilkan melalui teknik Sciccors atau Bicycle Kick.

Terdapat kesangsian tentang siapakah pencipta teknik The Rainbow ini, namun Jay-Jay Okocha telah menjadi pemain yang mempopularkan gerakan ini dalam perlawanan bola sepak yang kompetitif.

Video yang disediakan menunjukkan bagaimana Okocha melakukan teknik The Rainbow. Beberapa teknik lain di dalam senarai ini juga telah dihasilkan lagenda Nigeria tersebut di dalam video ini. Anda tidak akan jemu menonton aksi beliau.

Ramai pemain dari era terdahulu telah menampilkan teknik yang sangat efektif ini terutamanya pemain-pemain Brazil, seperti Ronaldo, Denilson, dan Amantino Mancini.

Kemudian datang pula pemain seperti Robinho dan Ronaldinho yang dilihat berjaya mempraktikkan teknik ini dengan sempurna berbanding pemain-pemain lain. Pada hari ini, pemain-pemain seperti Cristiano Ronaldo, Riyad Mahrez, dan beberapa lagi pemain lain telah meneruskan teknik yang menghiburkan ini.

Saksikan video dibawah yang menyaksikan bagaimana pemain lawan yang tertipu dengan helah dan gerakan kaki yang pantas ini.

Satu teknik yang jarang dipraktikkan, tetapi tetap sesuatu yang agak menarik untuk disaksikan, iaitu Seal Dribble.

Pemain yang tidak begitu terkenal namun terkenal dengan teknik ini adalah Kerlon, juga dari Brazil. Beliau mempu untuk lari dalam jarak yang agak jauh sambil mengimbang bola di kepalanya, dengan menanduk bola perlahan-lahan secara berulang kali.

Namun agak malang teknik ini sering kali menyebabkan beliau disiku dibahagian kepala oleh pihak lawan.

Pada masa kini, terdapat banyak video yang mengajar kita semua bagaimana untuk melakukan teknik-teknik yang menarik ini. Anda juga mungkin boleh mempelajarinya dan mempraktikkannya. Semoga berjaya!


Apa Akan Terjadi Sekiranya Atmosfera Bumi Tiba-Tiba Dipenuhi 100% Oksigen?

Pernahkah anda tertanya mengapa komposisi gas di dalam udara dipenuhi dengan nitrogen dan bukannya oksigen kerana oksigen dilihat lebih penting dalam memastikan kesinambungan hidupan di bumi? Teruskan membaca untuk mengetahui lebih lanjut.

Sekiranya hal ini terjadi, jumlah oksigen di dalam atmosfera akan menjadi 4 kali ganda lebih banyak berbanding sekarang. Kesannya adalah sangat buruk. Dari segi isipadu, udara kering terdiri daripada 78.09% nitrogen, 20.95% oksigen, 0.93% argon, 0.039% karbon dioksida dan sejumlah kecil gas-gas lain.

Udara juga mengandungi wap air pada kadar yang berbeza mengikut lokasi. Secara purata, kandungan wap air di dalam udara pada paras air laut adalah 1%, manakala lebih daripada 0.4% di seluruh atmosfera.

Nitrogen adalah gas yang tidak reaktif dan stabil. Jadi, dengan nisbah yang tinggi di dalam udara, nitrogen menjadikan atmosfera ini stabil. Atmosfera yang stabil menghalang berlakunya perubahan yang pantas dalam sebatian (compounds) apabila ia berinteraksi secara kimia dengan udara.

Oksigen adalah salah satu asas kehidupan. Oksigen diperlukan oleh seluruh kehidupan bagi proses pernafasan, dan pokok serta tumbuhan memerlukan oksigen bagi menjalani proses fotosintesis. Dengan adanya oksigen, proses pembakaran boleh berlaku. Tanpa oksigen, adalah mustahil untuk kita memasak, apatah lagi untuk hidup.

Namun, sekiranya nisbah oksigen di dalam udara menaik secara mendadak, dunia ini akan menjadi kelam kabut.

Bernafas dalam persekitaran yang penuh dengan oksigen boleh menyebabkan keracunan oksigen, atau turut dikenali sebagai sindrom ketoksidan oksigen dan mabuk oksigen.

Kesannya, akan berlaku hyperoxia, keadaan di mana terdapat oksigen berlebihan di dalam tisu badan. Membran sel akan rosak, struktur penting di dalam paru-paru iaitu alveoli akan tidak berfungsi, berlakunya detasmen retina, sawan dan paru-paru dipenuhi cecair badan.

Disebabkan oksigen memenuhi ruang atmosfera, persekitaran kita akan menjadi sangat-sangat reaktif. Bahan-bahan biodegradable akan mula teroksida dengan pantas, makanan akan cepat basi, malah proses penuaan akan menjadi laju, yakni kita akan nampak lebih tua daripada umur sebenar kita. Wanita pasti benci akan hal ini.

Jangka hayat manusia akan menurun dengan mendadak. Kedutan pada wajah akan mula kelihatan sebelum usia 10 tahun, yang mana mustahil untuk kita capai usia tersebut akibat keracunan oksigen.

Atmosfera akan menjadi sangat mudah terbakar. Api juga akan merebak dengan sangat pantas. Sedikit nyalaan api boleh menyebabkan bala bencana kepada umat manusia kerana api mudah untuk merebak.

Tumbuhan-tumbuhan juga akan terkesan sekiranya udara dipenuhi oksigen. Tanda kehadiran karbon dioksida, tumbuhan tidak dapat melalui proses fotosintesis. Akibatnya, seluruh ekosistem akan hancur. Kebanyakan hutan-hutan akan mati dan terbakar, menyebabkan langit menjadi hitam dengan asap dan bumi akan menjadi sejuk.

Kru-kru di angkasa lepas seperti di International Space Station (ISS) sudah pasti tidak boleh pulang ke bumi dengan ekosistem yang tidak stabil dan cuaca yang sejuk. Namun, sebab utama mustahil bagi mereka untuk pulang ke bumi adalah shuttle (kenderaan) yang digunakan direka untuk tahan suhu-suhu tertentu. Geseran dengan atmosfera yang dipenuhi oksigen akan menyebabkan shuttle mereka terbakar dengan mudah. Jadi, jalan terbaik adalah mereka terus tinggal di angkasa.

Warna-warna yang berbeza Aurora Borealis dan Australis adalah disebabkan gas-gas yang berbeza di dalam atmosfera. Sekiranya hanya oksigen memenuhi ruang udara, maka warna yang kelihatan ketika berlakunya aurora hanyalah hijau sahaja. Kejadian ini juga akan kerap kali berlaku berbanding keadaan sebelumnya.

Lapisan ozon melindungi kehidupan di bumi daripada sinaran UV. Tanpa lapisan ini, tumbuh-tumbuhan akan mati dengan cepat, manusia dan haiwan pula akan mendapat barah kulit serta kerosakan yang serius pada mata.

Kesemua kesan dan akibat yang disebutkan di atas hanyalah berdasarkan jangkaan manusia, realitinya mungkin sama mungkin berbeza. Namun, haruslah diingatkan, Tuhan mencipta bumi, alam semesta dan segalanya pada kadar tertentu dengan rekaan tertentu pasti bersebab.

Manusia mempunyai sepasang mata, telinga dan satu hidung pun ada sebabnya, apatah lagi lain-lain ciptaan-Nya. Jadi kita sebagai manusia harus bersyukur seadanya. Hargai apa yang kita ada dan jaga dengan elok.


'Coco' Adalah Filem Terbaik Pixar Yang Mengingatkan Kita Tentang Erti Kematian

Apabila sebuah studio atau rumah penerbitan sudah jadi terlalu sinonim dengan karya-karya hebat dan terkenal sebagai peneraju kepada bidang mereka, kita sebagai penonton terpaksa menerima hakikat - ada kalanya studio tersebut tidak mampu mengekalkan penanda aras yang mereka letakkan pada diri mereka sendiri.

Itulah yang berlaku pada studio animasi Pixar. Filem terakhir mereka yang benar-benar mencapai penanda aras yang mereka sendiri letakkan adalah Toy Story 3 yang terbit pada tahun 2010. 'Inside Out', 'Cars 3' dan 'Finding Dory' adalah filem-filem yang berkali ganda lebih baik jika dibandingkan dengan filem animasi hiburan keluaran studio lain, yang bergantung kepada komedi semata-mata .

Setiap filem tersebut mempunyai keunikan tersendiri dan tetap menghiburkan. Walaupun begitu seperti ada kekurangan dalam filem-filem tersebut jika dibandingkan dengan filem terhebat PIxar yang menjadi rujukan dunia seperti 'Up', 'Wall-E' dan juga trilogi Toy Story sendiri - yang masih disebut-sebut dalam budaya popular dunia.

Memegang rekod sebagai filem Pixar paling lama berada dalam proses produksi, 'Coco' adalah sebuah filem klasik dari awal sehingga tamat, layak diletakkan sebagai karya terbaik Pixar setakat ini menewaskan filem-filem mereka sebelum ini. Ikuti ulasan dan review kami mengenai filem ini.

'Day of the Dead' adalah salah satu upacara sambutan masyarakat Mexico, di mana ahli keluarga yang masih hidup akan mengenang kembali nenek moyang yang telah meninggal dunia, melalui pelbagai cara seperti menghidangkan makanan, menggantung gambar mereka serta menaburkan bunga marigold sebagai pemandu arah roh kepada kediaman mereka.

Suasana unik yang masih lagi diamalkan sehingga kini dipilih sebagai latar belakang filem ini. Visual pekan kecil Mexico yang kecil dan sempit tetapi meriah dengan kehidupan berkeluarga dan berjiran serta dipenuhi dengan budaya tradisional, membuatkan pekan tersebut tampak hidup.

Filem 'Coco' bermula dengan kisah seorang remaja bernama Miguel yang mahu menyertai pertandingan nyanyian namun seluruh ahli keluarganya menjadi penghalang, ekoran ayah kepada moyang MIguel yang tidak dia kenali, sanggup meninggalkan keluarga sendiri hanya kerana mahu mengejar impian menjadi pemuzik.

Miguel tidak pernah tahu rahsia keluarganya selama ini yang mengharamkan muzik daripada rutin mereka, tetapi itu tidak menghalang beliau menjadi seorang pemuzik dan penyanyi dalam diam. Menjadikan Ernesto de la Cruz, seorang pemuzik dan pelakon legenda sebagai rujukan, Miguel melatih dirinya sebagai pemuzik berpandukan pita-pita rakaman lama Ernesto serta filem Ernesto yang disembunyikannya.

Bagaimanapun, semuanya terbongkar selepas MIguel secara tidak sengaja terpecahkan salah satu gambar moyang keluarganya yang digantung dan mendapati moyangnya yang lari meninggalkan keluarganya, adalah Ernesto yang diidolakannya.

Selepas gitar buatan sendirinya dipecahkan neneknya yang marah, Miguel bertindak nekad mencuri gitar moyangnya yang dipamerkan sekali di kawasan persemadian Ernesto, membuatkan Miguel terkena sumpahan yang menjadikan dia manusia hidup yang termasuk ke alam mati.

Walaupun Miguel adalah watak utama dalam kisah ini, filem ini sebenarnya dijalinkan oleh watak Coco, moyang Miguel yang semakin hari semakin susut kesihatannya.

Tidak lagi mampu melakukan apa-apa dan hanya duduk di kerusi roda, ingatan Coco semakin lama semakin hilang ekoran penyakit alzheimer yang dihadapinya, sehingga menyebabkan dia langsung tidak kenal ahli keluarga yang ada disekelilingnya.

Satu-satunya perkara yang diingat oleh Coco, adalah ayahnya yang lari meninggalkan keluarganya kerana hendak memenuhi impian sebagai pemuzik dan lagu ayahnya, yang kerap dinyanyikan bersama semasa kecil.

Miguel yang terperangkap di alam mati bersama beberapa orang ahli keluarganya yang sudah meninggal, berusaha untuk menemui Ernesto bagi merungkai jawapan berkenaan pengaruh muzik dalam keluarga mereka selama ini, dibantu oleh Hector, hantu baik hati yang inginkan bantuan Miguel untuk menggantung gambarnya di dunia sebenar agar rohnya tidak ditarik balik.

Tema kekeluargaan dan tradisi menjadi penggerak kepada filem ini. Miguel yang pada awalnya skeptikal tentang tradisi keluarga sendiri banyak mempelajari erti sebenar sesebuah keluarga dan mengapa memori mereka yang telah pergi meninggalkan kita semua, perlu disampaikan dan diingatkan - agar menjadi pengajaran kepada cucu cicit kita.

Kepercayaan untuk terus menghidupkan memori ini yang dipegang masyarakat Mexico membantu menggerakkan filem ini, sedikit demi sedikit sehingga terungkai semua persoalan Miguel selama ini.

Pada akhir filem ini, apa yang pasti memenuhi kotak fikiran penonton pastilah bermacam soalan berkenaan apa legasi yang akan kita tinggalkan selepas kita tiada. Adakah mereka yang kita tinggalkan, akan terus mengingati kita atau kita hanya akan tinggal memori, semakin hari semakin luput ditelan usia anak-anak kita?

Filem-filem Pixar yang berjaya adalah filem yang mampu membuatkan kita terduduk memikirkan mesej sebenar yang hendak disampaikan dan 'Coco' adalah sebuah filem yang sarat dengan mesej, sejak mula hingga tamat.

Harus diingatkan- 'Coco' juga adalah filem Pixar paling emosional setakat ini, jadi kepada penonton, pastikan anda menyediakan sekotak tisu di sebelah anda semasa menontonnya.

p.s - 'Coco' kini boleh ditonton melalui saluran-saluran video on demand, bergantung kepada saluran langganan anda.


5 Negara Dengan Umur Pencen Paling Rendah Di Dunia

Bagi mereka yang suka bekerja, pasti anda suka dengan umur persaraan yang tinggi dan lewat. Namun, bagi mereka yang mempunyai masalah kesihatan atau mahu pencen awal, ia merupakan sesuatu yang membebankan.

iluminasi.com ingin berkongsi 5 negara dengan usia persaraan paling rendah di dunia.

Usia persaraan di Jepun ditambah pada tahun 1998 daripada 55 hingga 60 tahun. Usia ini semakin meningkat saban tahun. Ketika ini purata usia persaraan adalah 62.7 tahun.

Namun menjelang 2025, ia dijangka naik kepada 65 tahun bagi kedua-dua lelaki dan wanita. Dan ketika ini, Jepun mempunyai populasi tertua di dunia.

Walaupun orang Jepun biasanya tinggal di negara sendiri selepas bersara untuk berada lebih dekat dengan keluarga, namun ada bukti yang menunjukkan rakyat Jepun berpindah ke Asia Tenggara untuk bersara.

Ketika ini usia persaraan rasmi di India adalah 60 tahun. Sektor swasta di India mempunyai usia persaraan 58 tahun, namun meningkat kepada 60 tahun. Laporan menunjukkan ramai warga tua India terus bekerja melepasi usia persaraan rasmi disebabkan kemiskinan berleluasa dan kewajiban keluarga.

Kebanyakan warga pencen India tidak berpindah keluar negara iaitu mereka yang tidak menghantar wang kepada keluarga.

Rusia, bersama-sama negara Afrika iaitu Senegal, Mozambique dan Madagascar mempunyai usia persaraan ketiga terendah di dunia iaitu 57.5 tahun.

Walaupun benua Afrika mempunyai negara dengan umur persaraan yang rendah namun amat sukar untuk bekerja mencapai usia tersebut.

Menurut laporan, persaraan awal mungkin diperlukan disebabkan di Afrika terlalu banyak kerja yang memerlukan tenaga yang tinggi seperti dalam bidang pertanian dan buruh.

Di Rusia pula, umur persaraan tidak berubah apabila negara itu membaikpulih sistem persaraan pada tahun 2002. Namun baru-baru ini Vladimir Putin meluluskan undang-undang untuk meningkatkan umur persaraan rasmi iaitu 65 bagi lelaki dan 63 bagi wanita.

Dan disebabkan ini, ramai rakyat Rusia yang meninggalkan negara dan tidak memberitahu kerajaan. Ramai rakyat Rusia yang mudah berpindah ke China dan Barat.

Negara dengan populasi tertinggi di dunia ini mempunyai usia persaraan kedua terendah di dunia iaitu purata umur 56.25 tahun.

Disebabkan 15% daripada populasi sudah berada pada usia bersara atau lebih tua, terdapat ura-ura mengatakan akan ada perubahan usia bersara bagi membantu memerangi kesan buruh yang tidak seimbang.

Selain itu, kerajaan China mempunyai rancangan meningkatkan usia persaraan rasmi secara perlahan-lahan bagi mengimbangi kesan penduduk yang semakin tua.

Terdapat juga rakyat China yang melabur dalam hartanah persaraan di luar negara untuk diri sendiri dan ibu bapa. Antara destinasi popular adalah Kanada, Australia, United Kingdom dan Amerika Syarikat.

Sesetengah orang Cina melabur dalam hartanah persaraan di luar negara, untuk diri mereka sendiri dan untuk ibu bapa mereka, dengan destinasi popular A.S., U.K., Kanada dan Australia.

Antara salah satu kelebihan menjadi rakyat Emiriah Arab Bersatu adalah boleh bersara pada usia awal. Umur persaraan rasmi negara ini adalah 49 tahun. Namun bagi pekerja asing, mereka harus bekerja sehingga umur 60 tahun sebelum bersara.

Dan bagi pekerja bukan warganegara UAE, mereka tidak digalakkan untuk tinggal di negara itu selepas bersara kerana beberapa polisi. Jadi bagi anda yang taksub nak kerja luar negara di sana jangan seronok sangat melainkan anda bijak mencari peluang untuk tinggal di sana selepas meninggalkan pejabat.


10 Ahli Politik Malaysia Yang Berkelulusan Universiti Terkemuka Luar Negara (Bahagian 1)

Pendidikan mampu menjadikan sesebuah negara maju. Tanpa pendidikan, sudah pasti Malaysia tidak mampu mencapai kejayaan dan kemajuan seperti hari ini. Negara yang dipimpin oleh mereka yang berpendidikan seharusnya berada pada landasan yang betul.

Tahukah anda ramai ahli politik dan pemimpin sama ada daripada parti pemerintah mahupun parti pembangkang di Malaysia ini tidak kurang hebatnya dari segi pendidikan mereka? Ada di antara mereka adalah pelajar terbaik di universiti yang dihadiri.

KJ dilahirkan di Kuwait. Bapa beliau adalah Dato' Jamaluddin Abu Bakar seorang pegawai kanan di Kementerian Hal Ehwal Luar Negeri, dan bersara sebagai Pesuruhjaya Tinggi Malaysia di United Kingdom. KJ mendapat pendidikan sekolah menengah di United World College of South East Asia di Singapura.

Institusi: University of Oxford & University College London (UCL) (United Kingdom)

Ranking Terkini Universiti (Di Dunia): Ke-6 (Oxford) & Ke-7 (UCL)

Jurusan: Ijazah Sarjana Muda Falsafah, Politik & Ekonomi (PPE) & Sarjana Teori Undang-Undang & Politik (1998)

Kerjaya Sebelum Politik: Wartawan & Pegawai Khas Tun Abdullah Ahmad Badawi

Tony Pua meninggalkan rumah bagi melanjutkan pelajaran sejak beliau berusia 13 tahun lagi. Pada ketika itu, beliau ditawarkan Biasiswa ASEAN daripada kerajaan Singapura bagi melanjutkan pengajian di Raffles Institution, dan kemudiannya Raffles Junior College. Beliau melanjutkan pengajian ke Oxford di bawah penajaan Biasiswa MTC.

Kerjaya Sebelum Politik: Perunding Kewangan di Andersen Consulting (kini Accenture) & pemilik Cyber Village (Syarikat perunding e-business)

Annuar Musa mendapat pendidikan awal di Sekolah Tuanku Abdul Rahman (STAR) di Ipoh. Sebelum melanjutkan pengajian ke UK, beliau memperolehi Ijazah Sarjana Muda Perancangan Bandar daripada Universiti Teknologi Malaysia (UTM).

Kerjaya Sebelum Politik: Penolong Pengarah Perancang Bandar DBKL & Pengarah Bahagian Perancang Korporat Perbadanan Kemajuan Ekonomi Negeri Kelantan.

Tun M merupakan satu-satunya Perdana Menteri Malaysia yang berasal daripada keluarga bukan bangsawan berbanding Perdana Menteri - Perdana Menteri sebelum beliau. Bapa Tun M iaitu Mohamad Bin Iskandar adalah seorang guru besar di sebuah sekolah Inggeris di Alor Setar iaitu Kolej Sultan Abdul Hamid (KSAH).

Bapa Tun M adalah seorang yang tegas serta berdisiplin dan banyak menekankan kepentingan ilmu pengetahuan terhadap anak-anak, menyebabkan Tun M sendiri menjadi seorang pelajar yang bekerja keras.

Selepas menamatkan pendidikan sekolah menengah di KSAH, beliau ditawarkan biasiswa bagi melanjutkan pengajian di King Edward II. Di sinilah tempat pertemuan beliau dengan isteri iaitu Tun Siti Hasmah Mohamad Ali.

Institusi: King Edward VII College of Medicine Singapore (kini sebahagian daripada National University of Singapore)

Nurul Izzah yang merupakan anak sulung DS Anwar Ibrahim adalah Ahli Parlimen Lembah Pantai. Sebelum melanjutkan pengajian ke Amerika Syarikat, Izzah memperolehi Ijazah Sarjana Muda Kejuruteraan Elektrikal dan Elektronik daripada Universiti Tenaga Nasional (UTN) pada tahun 2004.

Jurusan: Sarjana Perhubungan Antarabangsa (Pengkhususan dalam Pengajian Asia Tenggara) (2007)

Anak kelahiran Johor Bahru ini mendapat pendidikan awal di sebuah sekolah Katolik di Pulau Pinang iaitu di Convent Green Lane. Beliau memulakan pendidikan universiti di Institut Teknologi Mara (kini UiTM) dalam jurusan Diploma Pentadbiran Awam. Pada tahun 1988, beliau mendapat Ijazah Sarjana Muda Undang-Undang dari Universiti Malaya sebelum melanjutkan pengajian ke UK.

Institusi: London School of Economics & Political Science (LSE) (United Kingdom)

Kerjaya Sebelum Politik: Pembantu Undang-Undang di syarikat guaman Raja Darryl & Loh, kemudiannya membuka syarikat guaman sendiri bersama rakan kongsi.

Cucu kepada DS Onn Jaafar ini mendapat pendidikan sekolah menengah di Kolej Melayu Kuala Kangsar (MCKK) pada ketika sebelum Tun Hussein Onn diangkat menjadi Perdana Menteri Malaysia ke-3. Selepas perlantikan Tun Hussein ke jawatan tersebut, DS Hishammuddin kemudian berpindah sekolah ke St. John's Institution, dan seterusnya ke Alice Smith School, sebelum melanjutkan pelajar ke Cheltenham College.

Pada tahun 1984, beliau berjaya menamatkan pengajian di University of Wales (Aberystwyth) dalam jurusan Ijazah Sarjana Muda Undang-Undang (LL.B), sebelum melanjutkan pelajaran ke LSE.

Kerjaya Sebelum Politik: Peguam di Skrine & Co. & kemudiannya di Lee Hishammuddin Allen & Gledhill)

Dikenali sebagai Tok Pa dalam kalangan rakyat Kelantan, DS Mustapa merupakan seorang ahli politik yang disegani sama ada dalam kalangan Barisan Nasional mahupun pakatan pembangkang. Tok Pa mendapat pendidikan awal di Sekolah Inggeris Bachok pada tahun 1957 dan Sekolah Menengah Jenis Kebangsaan (Inggeris) Bachok pada tahun 1963.

Tok Pa kemudiannya berpindah ke Kolej Sultan Ismail Kota Bharu (kini Maktab Sultan Ismail (SIC)) dan menamatkan pengajian sekolah menengah pada tahun 1969 sebelum melanjutkan pelajaran ke Australia.

Institusi: University of Melbourne (Australia) & Boston University (Amerika Syarikat)

Ranking Terkini Universiti (Di Dunia): Ke-41 (UniMelb) & Ke-81 (Boston)

Anak kepada Lim Kit Siang ini mendapat pendidikan awal di La Salle Primary English School di Petaling Jaya, dan kemudiannya di Monfort Primary English School di Batu Pahat. Bagi pendidikan sekolah menengah, beliau bersekolah di Sekolah Menengah Batu Pahat dan kemudiannya berpindah ke sebuah sekolah menengah di Melaka.

Perdana Menteri kesayangan kita ini mendapat pendidikan sekolah rendah dan menengah di St. John's Institution di Kuala Lumpur. Beliau kemudiannya melanjutkan pelajaran ke Malvern College di Worcestershire (England) sebelum menghadiri University of Nottingham.

Selepas menamatkan pengajian di UK, beliau pulang ke Malaysia dan bekerja di Bank Negara dan Petronas untuk tempoh yang singkat, sebelum diangkat menjadi Menteri Besar Pahang pada usia 23 tahun sebagai mengenang jasa dan pengorbanan Tun Abdul Razak sebagai Perdana Menteri Malaysia ke-2.

Kerjaya Sebelum Politik: Pegawai di Bank Negara & Pengurus Hal Ehwal Awam di Petronas.

Pendidikan formal sememangnya penting dalam kehidupan masa kini. Namun, pendidikan yang tinggi tidak menjanjikan apa-apa tanpa pegangan agama yang kuat serta keimanan yang teguh.

Perlu ditegaskan bahawa kepimpinan dengan ilmu serta pengetahuan agama dan keimanan serta keikhlasan untuk mengubah nasib rakyat adalah lebih penting berbanding pendidikan formal yang tinggi.

SAMBUNGAN: 10 Ahli Politik Malaysia Yang Berkelulusan Ijazah / Sarjana Universiti Luar Negara (Bahagian 2)

Jurusan: Ijazah Sarjana Muda Pengajian Arab & Sarjana Perundangan Islam

Kerjaya Sebelum Politik: Pengarah SERANTA (FELDA) & Ketua Pegawai Eksekutif Yayasan Restu


Dari Mana Negara Besar Pinjam Duit Jika Mereka Berhutang?

Sejak dua menjak ini berita mengenai hutang Malaysia semakin berleluasa. Sebenarnya bukan Malaysia sahaja, malah negara maju yang lain dan kuasa ekonomi dunia terbesar seperti Amerika Syarikat, United Kingdom, China dan Jepun sendiri tak terlepas daripada masalah hutang yang tinggi. Tapi dari mana datangnya hutang sesebuah negara ini?

Sehingga Januari 2018, Amerika Syarikat mempunyai hutang kira-kira USD20 trilion, United Kingdom pula USD2.5 trilion, Jepun sebanyak USD9.5 trillion dan juga China sebanyak USD4.6 trillion.

Dan dengan hutang yang sebanyak ini, pernah tak anda terfikir dari mana negara-negara ini meminjam duit. Dengan kata lain, siapa yang meminjamkan wang sebanyak ini kepada negara-negara ini jika mereka sendiri dikelilingi hutang?

iluminasi.com ingin berkongsi beberapa sumber yang mana sesebuah kerajaan boleh mendapatkan wang yang menambahkan hutang mereka.

Ya, sesebuah negara itu boleh meminjam wang daripada institusi kerajaan dan anak syarikat negara itu sendiri. 30% daripada hutang nasional Amerika Syarikat sendiri iaitu sebanyak USD5.6 trillion dipinjam daripada agensi perseketuan sendiri. Dalam kata lain, 30% daripada hutang kerajaan Amerika Syarikat dikunci dalam pegangan kerajaan.

Tapi, pasti ada yang pelik, bagaimana kerajaan boleh hutang dengan institusi sendiri kan? Sebagai contoh, Dana Amanah Keselamatan Sosial Amerika Syarikat memperoleh pendapatan melalui cukai, dan pendapatannya melebihi daripada yang mereka perlukan.

Daripada menyembunyikan semua wang lebihan ini, agensi-agensi seperti ini membeli T-bonds, atau dengan kata lain memberikan pinjam kepada kerajaan. Dengan ini, kerajaan boleh menggunakan wang tersebut, dan agensi tersebut mendapat keuntungan hasil memberi pinjam wang.

Sebahagian besar hutang sesebuah negara dipegang oleh negara lain. Sebagai contoh, Amerika Syarikat berhutang sebanyak USD1176.6 billion dengan China, USD1084.1 billion dengan Jepun, USD328.7 billion dengan Ireland dan beberapa trilion lagi dengan negara asing lain.

Nilai ini sangatlah tinggi, dan bagaimana negara-negara ini boleh meminjamkan wang kepada Amerika Syarikat?

Dalam keadaan ini, biasanya hutang dikeluarkan melalui bon atau nota perbendaharaan Amerika Syarikat. Apa yang dilakukan oleh negara-negara asing ini adalah membeli bon perbendaharaan Amerika Syarikat (T-bond).

Bon perbendaharaan ini dikenali sebagai aset cair, yang sedia dijual dan tidak susut nilainya melainkan dalam beberapaa peristiwa tidak dijangka seperti kelembapan ekonomi yang melanda Amerika Syarikat pada tahun 2008.

Walaupun tak berapa senang dengan fakta ini, namun ia benar. Ya, rakyat adalah sumber utama kepada wang kerajaan. Namun rakyat juga boleh menjadi penyumbang dan punca kerajaan berhutang.

Ramai yang ingin memberikan pinjaman kepada kerajaan kerana tahu akan mendapatkan kembali wang tersebut dengan faedah yang sangat lumayan. Terdapat satu terma yang dipanggil "debt mutual fund".

Dana seperti ini melabur dalam gabungan hutang atau sekuriti pendapatan tetap, seperti sekuriti kerajaan, bil perbendaharaan, bon korporat dan lain-lain.

Dana ini biasanya mempunyai kadar faedah tetap. Malah sebahagian daripadanyaa dianggap sebagai pelaburan yang selamat kerana melabur dengan kerajaan. Jadi jika anda melabur dalam dana ini, anda sebenarnya memberi hutang kepada kerajaan.

Namun, ini hanyalah ringkasan kepada beberapa sumber utama hutang sesebuah negara. Hakikatnya, hutang sesebuah negara itu sangatlah rumit yang melibatkan beratus-ratus penyumbang.


Inilah Truffle, Makanan Paling Mahal Di Dunia

Siapa pernah makan truffle ni? Jika anda nak tahu, truffle adalah antara makanan paling mahal di dunia. Hanya beberapa hirisan truffle hitam dari Perancis yang dikenali sebagai black diamond berharga beribu-ribu ringgit di restoran di Paris.

Truffle putih dari Itali pula boleh mencecah harga 3 kali ganda harga black diamond. Jika anda pergi ke Perancis atau Itali, anda boleh lihat ia diseludup seperti dadah dan dirompak oleh samseng-samseng kerana harganya yang mahal dan sukar didapati.

Malah ia pernah dijual dengan harga RM130,000 untuk 100 gram. Mahal kan? Macam tak berbaloi saja nak makan makanan semahal ini. Sedap sangat ke? Dan apa sebenarnya truffle ni?

Sebenarnya truffle adalah salah satu daripada beberapa spesis kulat. Ia tumbuh secara liar dan semulajadi serta tidak boleh ditanam dan dikawal.

Ia merupakan salah satu daripada beberapa spesis kulat yang tumbuh sepenuhnya di bawah tanah. Ia melingkar sendiri dan ke dalam akar-akar pokok seperti pokok oak, poplar, bic dan banyak lagi.

Kulat ini memberikan mineral dan nutrien kepada pokok-pokok, manakala pokok-pokok pula memberikan kulat ini gula yang diperbuat daripada cahaya matahari. Dengan ini, kedua-duanya mendapat manfaat.

Untuk membiak, ketulan-ketulan seperti ubi tumbuh pada kulat ini di bawah tanah. Ketulan-ketulan tersebut berbau kuat sehingga haiwan-haiwan mampu menghidunya dan mengorek tanah untuk memakannya.

Apa yang membuatkan truffle tersangat mahal adalah ia sangat sukar untuk ditemui. Truffle hanya menyukai beberapa jenis tanah dan pokok sahaja. Malah, anda tak boleh tanam truffle sendiri kerana truffle hidup dalam akar pokok.

Jika anda mahu tanam truffle juga, biasanya anda harus mencari pokok yang cukup kecil yang tumbuh di kawasan yang sudah mempunyai kulat truffle ini. Pokok itu kemudiannya harus dikorek dan dipindahkan ke kawasan baru yang mempunyai tanah yang sesuai.

Kulat yang tinggal dalam akar-akar pokok tersebut mungkin akan berpindah ke kawasan baru tersebut. Dan dalam masa 10 hingga 20 tahun anda mungkin mempunyai kawasan yang mempunyai kulat truffle.

Terdapat banyak hutan-hutan truffle di Perancis pada tahun 1800-an yang ditanam melalui cara ini. Truffle merupakan makanan biasa di antara tahun 1800an dan 1900an, sehinggakan semua rakyat Perancis mampu untuk makan kulat ini.

Namun disebabkan Perang Dunia Kedua, kawasan luar bandar Perancis rosak teruk menyebabkan banyak hutan truffle musnah. Disebabkan ia semakin susah dijumpai untuk beberapa abad ini, harganya melonjak naik dan menjadi makanan orang kaya.

Bermula 30 tahun lalu, ramai yang mula menanam hutan truffle kembali. Antaranya adalah di Amerika Syarikat, New Zealand, Chile, Australia dan Perancis.


5 Negara Dengan Usia Pencen Paling Tinggi Di Dunia

Di Malaysia, Kongres Kesatuan Pekerja-pekerja di Perkhidmatan Awam dan Awam (Cuepacs) mahu kerajaan mempertimbang memanjangkan umur persaraan bagi penjawat awam dari 60 tahun kepada 62 tahun.

Namun kerajaan Malaysia tidak mempunyai rancangan segera untuk menaikkan usia persaraan kerana ia dianggap sebagai mencukupi.

iluminasi.com ingin berkongsi 5 negara dengan umur bersara paling tinggi di dunia.

Australia antara negara dengan umur pencen paling tinggi iaitu 65 tahun. Namun, bagi mereka yang lahir selepas tahun 1957, umur pencen dinaikkan kepada 67 tahun.

Bagi mereka yang masih dalam rancangan tenaga kerja yang merancang untuk bersara lebih lewat, purata umur bersara yang adalah 65 tahun.

Dan apabila mereka bersara, antara 3 negara yang menjadi destinasi utama adalah New Zealand, Itali dan Greece.

Purata umur bersara yang di Belanda semakin menghampiri yang tertinggi di Eropah iaitu 65.75 tahun. Dan menurut akta baru, umur persaraan telah ditingkatkan bermula 1 Januari 2018 daripada 67 tahun kepada 68.

Peningkatan umur bersara di Belanda ini akan menyebabkan masalah kerana ramai rakyat Belanda yang tak berupaya secara fizikal apabila mencecah umur 65 tahun, menurut doktor-doktor.

Amerika Syarikat mempunyai umur bersara rasmi iaitu 66 tahun. Bukan negara ini sahaja, malah Itali, Denmark dan Ireland juga pada usia yang sama. Walaubagaimanapun, purata umur bersara di Amerika Syarikat adalah 63 tahun.

Umur bersara di Amerika Syarikat semakin meningkat sejak tahun 1990-an, dan populasi berusia 65 tahun ke atas lebih cenderung untuk bertukar kerja kepada separuh masa. Dan bagi mereka yang ingin bersara di luar Amerika Syarikat, destinasi utama adalah United Kingdom, Mexico, Jepun, Jerman dan juga Kanada.

Walaupun umur bersara rasmi di Iceland adalah 67 tahun, namun purata penduduk lelaki Iceland sebenarnya bersara pada usia 68.5 tahun. Sektor awam boleh bersara pada usia 65 tahun dan dibenarkan bekerja sehingga usia 70 tahun. Wanita di Iceland bersara lebih awal kerana masalah kesihatan.

Ia dianggap sebagai satu perkara penting untuk bekerja walaupun pada usia lanjut di Iceland.

Sebelum krisis perbankan pada tahun 2008, terdapat permintaan besar terhadap buruh kasar dan warga emas tidak mempunyai masalah untuk mendapat kerja. Mereka mahu meningkatkan taraf kehidupan dengan memperoleh wang lebih.

Dengan usia 67.75 tahun, Norway mempunyai purata umur persaraan tertinggi di dunia. Rakyat Norway bersara di antara usia 62 hingga 75 tahun jika mereka menerima pencen berkaitan pendapatan dan pada usia 67 tahun bagi pencen nasional.

Usia pencen pada 67 tahun adalah rasmi sejak tahun 1970an di Norway namun kerajaan negara ini telah menubuhkan persaraan fleksibel bagi pencen yang berkaitan dengan pendapatan yang membolehkan pencen dapat dikeluarkan pada usia 62 tahun.


5 Negara Yang Rakyatnya Tidak Dikenakan Cukai Pendapatan

Kami tahu percukaian adalah satu isu hangat untuk setiap individu, dengan impian orang ramai mahukan kadar cukai yang rendah (atau sifar) dikenakan atas pendapatan dan perbelanjaan kita.

Namun, ada juga beberapa negara yang langsung tidak mengenakan cukai ke atas rakyatnya. Harus diingatkan, setiap kerajaan tetap memerlukan sumber pendapatan dan bukan semua negara 'dilahirkan' kaya, seperti yang kami huraikan dalam artikel ini.

Memang wujud negara yang tidak mencukaikan rakyatnya, namun pasti ada sebab-sebab tertentu mengapa negara tersebut mampu bertindak demikian. Berikut adalah lima negara yang diketahui rakyatnya tidak dikenakan cukai pendapatan dan mengapa mereka mampu melakukan perkara tersebut.

Negara paling dekat dengan kita ini sudah terkenal antara negara paling kaya dengan dunia. Kami tak mahu ulas panjang tentang perihal itu. Brunei adalah antara beberapa negara di dunia yang tidak mengenakan cukai pendapatan serta cukai penggunaan seperti GST pada rakyatnya. Gaji yang mereka dapat bersih tanpa potongan dan nilai barangan yang mereka beli juga bersih tanpa sebarang penambahan.

Sekiranya anda ingin bekerja mengumpul duit di Brunei, pastikan anda mendapat status residen terlebih dahulu bagi melayakkan anda mendapat pengecualian ini. Namun harus diingat, kerajaan Brunei bukannya bebas cukai sepenuhnya. Mereka tetap mengenakan cukai melalui cukai jalan, duti import dan eksport serta pembayaran setem duti untuk sesuatu transaksi yang dilakukan.

Kuwait juga mengambil pendekatan serupa dengan Brunei, tidak mencukaikan pendapatan rakyat mereka. Ekonomi mereka banyak dibantu oleh nilai matawang mereka, yang menjadi matawang paling mahal di dunia dan ini sedikit sebanyak membantu meningkatkan kuasa membeli rakyat mereka tanpa rakyat dikenakan cukai.

Setakat ini, Kuwait masih lagi bebas GST. Tidak ada sebarang cukai dikenakan ke atas pembelian dan penggunaan barangan di sana. Bagaimanapu, Kuwait sedang merancang untuk memperkenalkan sistem GST bagi membantu menampung ekonomi mereka. Buat masa sekarang, semua perbelanjaan kerajaan Kuwait ditanggung sepenuhnya oleh hasil jualan minyak dan cukai korporat yang dikenakan, cuma berapa lama boleh dikekalkan sebegitu rupa, sukar untuk dijawab.

Dikenali sebagai 'syurga bebas cukai' di dunia, Cayman Island bukan sahaja tidak mengenakan cukai kepada pendapatan individu, malahan cukai perniagaan juga tidak dikenakan sebarang bentuk cukai. Atas sebab itulah banyak syarikat gergasi dunia menjadikan Cayman Island sebagai pilihan mereka menyimpan hasil pendapatan mereka.

Bagaimanapun, kos sara hidup di situ memang agak menggila tingginya ekoran 90% barangan di situ terpaksa diimport masuk. Bagi menampung kos pengurusan kerajaan di situ, majoriti pendapatan kerajaan Cayman Island datang daripada industri pelancongan serta yuran yang dikenakan kepada syarikat-syarikat yang ingin menyimpan wang mereka di pulau tersebut. Wang itu pula perlu dibayar terus kepada kerajaan Cayman Island.

Kepulauan indah yang terletak di Lautan Pasifik ini mempunyai 700 pulau amat menggalakkan individu yang berminat menjadi warganegara mereka agar berpindah ke sana. Tidak wujud sebarang cukai pendapatan atau cukai dikenakan ke atas kediaman. Bagaimanapun, Bahamas mula memperkenalkan sistem GST sebanyak 7.5% pada 1 Januari 2015 ke atas setiap transaksi pembelian barangan.

Wujud dalam bentuk pulau, kesukaran membawa masuk barangan meninggikan kos sara hidup penduduk Bahamas namun dikatakan banyak dibantu oleh kadar sifar cukai yang diamalkan. Sekiranya anda mempunyai wang yang banyak, kerajaan Bahamas mengalukan anda membeli kediaman di sana yang berharga lebih RM930 ribu. Sekiranya anda sudahpun memiliki sebuah kediaman di sana, anda secara automatik menjadi seorang warganegara Bahamas secara kelayakan penuh.

Arab Saudi baru saja memperkenalkan GST pada 1 Januari 2018 pada kadar 5% dalam membantu mengelakkan kebergantungan negara mereka ketika harga minyak menurun. Ekonomi Arab Saudi 90% bergantung dengan minyak jadi pengenalan GST di negara mereka adalah sesuatu yang dirasakan perlu.

Selain itu kenaikan harga petrol di negara tersebut yang dilaksanakan, menyebabkan perbelanjaan rakyat Saudi naik mendadak. Oleh kerana itu, kerajaan Arab Saudi mengumumkan mereka juga sudah memulakan bantuan perbelanjaan bulanan wang ringgit diberikan. Walaupun begitu, cukai pendapatan masih belum dikenakan pada penduduk Arab Saudi, dengan bayaran zakat menjadi kewajipan mereka yang layak.


Tanya diri 15 soalan ini sebelum anda mendirikan rumah tangga

Perhubungan adalah salah satu aspek dalam kehidupan yang amat penting. Ia mempunyai kesan secara langsung kepada kesihatan seseorang, memberikan reaksi terhadap tekanan dan juga boleh mengubah persepsi anda terhadap dunia.

Anda mungkin sudah bertemu seseorang, namun bagaimanakah untuk mengetahui sekiranya si dia adalah pasangan yang terbaik buat anda? Sesungguhnya tiada manusia yang sempurna dalam dunia ini, namun anda boleh menilai beberapa faktor dari segi psikologi untuk menentukan bahawa dialah yang terbaik buat anda.

Menurut seorang profesor psikologi dari Monmouth University, Gary W. Lewandowski Jr., terdapat dua kaedah untuk membuat penilaian : melalui data dan mengikut gerak hati.

Intuisi seseorang merupakan salah satu komponen penting dalam membuat keputusan setiap hari, namun kebergantungan kepada gerak hati semata-mata dalam memilih pasangan hidup adalah satu keputusan yang tidak begitu sempurna.

Profesor Lewandowski telah membuat satu senarai dengan 15 soalan yang menggariskan isu-isu utama dalam sesebuah perhubungan. Walaupun senarai ini belum diuji secara empirik, beliau telah menggunakan pengalamannya dalam bidang sains sebagai panduan. Merujuk kepada kajian-kajian terdahulu, 15 soalan ini mampu membantu seseorang mempunyai sebuah hubungan jangka panjang yang komited, serius dan sihat bersama pasangan.

Anda perlu jujur dengan diri sendiri apabila menjawab kesemua soalan ini. Jika anda berbohong, anda tidak akan dapat sebarang petunjuk yang mendalam tentang perhubungan anda. Cuma berikan respon mudah "ya" atau "tidak" kepada soalan-soalan berikut:

Setelah menjawab kesemua soalan ini, anda mungkin rasa teringin untuk mengira berapakah skor anda. Namun, harus diingatkan, soal selidik ini bukanlah bertujuan untuk mendapatkan markah tertinggi. Sebaliknya, ia merupakan satu garis panduan untuk diri sendiri mengenal pasti apakah perkara yang perlu ada dalam sesebuah perhubungan.

Akan tetapi, jawapan yang terbaik bagi setiap soalan adalah "ya" yang dijawab secara pantas, tanpa sebarang keraguan.

Soalan-soalan ini disediakan berdasarkan kajian-kajian saintifik yang pernah dijalankan dalam bidang psikologi dan perhubungan. Setiap satu soalan tidak mampu meliputi kesemua aspek perhubungan. Jadi, lebih banyak soalan, maka lebih tepat analisa dan keputusan yang dihasilkan kerana ia merangkumi pelbagai perspektif.

Apa-apapun, tidak ada jawapan mudah atau jaminan 100% tentang masa depan anda dan pasangan. Walaupun kini anda menjawab ya kepada kesemua 15 soalan, tidak bermakna hubungan cinta anda tidak akan pernah dilanda badai. Seperti yang kita sedia maklum, perhubungan adalah sesuatu yang sangat kompleks dan setiap manusia juga boleh berubah tanpa sebab.

Namun, anda boleh jadikan senarai soalan ini sebagai panduan awal dalam memilih pasangan sehidup semati. Sentiasa gunakan akal, gerak hati dan jangan lupa meminta ketetapan hati daripada Yang Maha Esa.

Ingat, jika anda menjaga hubungan dengan-Nya, nescaya Dia juga akan sentiasa menjaga hubungan anda dengan pasangan.


Kajian mendapati, wanita yang suka mekap tebal tiada ciri-ciri kepimpinan

Satu kajian baru mendapati, mana-mana wanita atau anak gadis yang bercita-cita ingin menjadi seorang pemimpin hebat harus mengurangkan jumlah lapisan bedak di wajah. Kajian itu menyarankan majikan wanita agar mengurangkan pemakaian alat solek kerana ia boleh merosakkan reputasi dan kuasa mereka.

Abertay University, Scotland telah menjalankan kajian ini dengan meminta responden melihat beberapa siri imej wanita dan gadis yang bersih dan segar berbanding yang sarat dengan alat solek seperti mahu ke kelab malam. Perisian komputer digunakan untuk memanipulasikan jumlah alat solek pada wajah.

Hasil penyelidikan mendapati, secara umumnya persepsi orang ramai terhadap wanita atau perempuan dengan mekap tebal adalah tidak mempunyai kemahiran memimpin berbanding mereka yang kurang menggunakan kosmetik.

Dr. Christopher Watkins dari Jabatan Psikologi Abertay menjelaskan walaupun kajian terdahulu pernah menyatakan solekan akan membuat wanita atau perempuan kelihatan lebih dominan, namun ada kemungkinan mekap tebal mencerminkan keperibadian yang semberono di tempat kerja.

Menurutnya lagi, walaupun penemuan kajian sebelum ini menunjukkan yang manusia lebih cenderung untuk menghormati seorang wanita yang berwajah cantik, penyelidikan terbaru ini pula menunjukkan bahawa alat solek tidak meningkatkan tahap dominasi wanita sebagai seorang pemimpin.

Para penyelidik mengatakan bahawa kesan positif solekan mungkin terhad kepada peranan tertentu sahaja dalam organisasi, seperti dalam industri perkhidmatan pelanggan di mana daya tarikan kepada pelanggan adalah lebih penting.

Penemuan ini adalah berlawanan dengan kajian yang dijalankan oleh Harvard University pada tahun 2016 yang mendapati wanita yang memakai mekap dilihat lebih kompeten dengan kerja dan lebih berpotensi untuk dinaikkan pangkat. Wajah yang 'profesional' juga membuatkan wanita itu digemari dan disukai, manakala wajah yang 'semula jadi' lebih dipercayai ramai.

Walau bagaimanapun, kajian itu juga mendapati wanita yang berwajah terlalu 'glamor' adalah paling kurang dipercayai.

Ini menandakan ada satu sempadan apabila seorang wanita memilih untuk memakai mekap. Jika sempadan ini dilepasi, alat solek itu akan merosakkan profesionalisme seseorang.

Dalam satu tinjauan pada tahun 2013 pula mendapati calon wanita yang tidak memakai mekap ketika temuduga tidak akan dipilih bekerja oleh dua pertiga majikan di Britain.

Kesimpulannya, pakailah mekap ke pejabat untuk menambah sedikit seri di wajah. Namun, pastikan pemakaian kosmetik itu berpada-pada dan tidak berlebihan kerana anda mungkin boleh dianggap tidak profesional.

Ingat, niat anda pergi ke pejabat adalah untuk bekerja mencari rezeki. Mekap tebal mungkin lebih sesuai sekiranya anda ingin berjoget di Zouk.


Ini 7 patung Barbie paling mahal pernah dijual

Semasa patung Barbie mula diperkenalkan pada tahun 1959, ia dijual pada harga 3 dolar sahaja setiap satu. Kini, sebuah patung Barbie boleh didapati dengan harga sekitar 10 dolar.

Namun, ada model patung yang harganya makin meningkat saban tahun. Patung asli dengan nama penuh Barbie Millicent Roberts berambut perang yang berpakaian renang hitam putih ini boleh mencecah harga sehingga USD 5,800 (RM 22,692). Mari kita lihat beberapa patung Barbie lain yang dijual pada harga yang tak masuk akal:

Dikeluarkan pada tahun 1992, patung keluaran syarikat Mattel yang diberi nama Totally Hair Barbie ini mempunyai rambut yang panjang hingga mencecah kakinya. Terjual hampir sebanyak 10 juta unit, Totally Hair ini adalah patung Barbie terlaris sepanjang zaman. Banyak patung berambut perang dan merah ini yang masih sempurna di dalam kotak dijual di eBay dengan harga permulaan sekitar $50 (RM195).

Patung Barbie yang kelihatan lebih mirip seperti manusia kerana badannya yang boleh dilenturkan ini mula dikeluarkan pada tahun 60-an. Walaupun hanya lututnya sahaja yang boleh dibengkokkan, ia sudah cukup meyakinkan pengumpul patung ini bahawa ia boleh berjalan (walaupun patung Barbie hari ini boleh dilentur seperti melakukan yoga).

Sebuah patung Barbie model ini (dengan keadaan sebelah kaki sahaja yang masih boleh dilenturkan) telah dilelong pada harga permulaan $400 (RM1,565). Patung yang sempurna mungkin boleh mencecah sehingga $3,000 (RM11,737).

Patung Christie yang dikeluarkan pada tahun 1968 ini adalah versi yang boleh bercakap. Patung berimej wanita Afrika-Amerika ini sangat laku dan menjadi sebahagian daripada keluarga Barbie sehingga sekarang. Patung Barbie Superstar Christie keluaran 1976 yang masih sempurna di dalam kotaknya dijual pada harga $878 (RM3,423) sebuah. Jauh berpuluh kali ganda lebih tinggi daripada harga asalnya ketika ia diperkenalkan.

Pada tahun 1964, syarikat Mattel memperkenalkan patung model “Miss Barbie”. Patung ini dijual bersama tiga rambut palsu dan pakaian renang yang boleh ditukar-tukar. Ia juga mempunyai mata yang boleh ditutup seakan-akan sedang tidur jika dibaringkan. Pada awal pengeluarannya, Miss Barbie tidaklah mendapat sambutan yang hangat, namun satu set lengkap (3 rambut, 3 baju renang, buaian pantai dan majalah) telah terjual pada harga $1,000 (RM3,912).

Pada awal pengeluarannya, tujuh model yang diperkenalkan antara 1959 – 1965 ini tidak mempunyai rambut yang panjang untuk disikat atau didandan. Model lama yang mempunyai rambut ekor kuda ini merupakan patung buatan Jepun. Salah satu patung Barbie berambut ekor kuda yang boleh digoyangkan ke kiri dan kanan ini dijual pada harga $800 (RM 3,129) secara dalam talian.

Patung My Size Barbie ini menjadi kegilaan pada pertengahan tahun 90-an. Saiznya yang berukuran 3 kaki (91cm) ini adalah versi patung Barbie yang sangat diminati kerana kanak-kanak boleh bermain dengannya sambil berdiri atau berjalan. Hari ini, banyak patung ori berpakaian gaun pengantin ini boleh didapati secara dalam talian. Harga bermula serendah $200 (RM782) dan ke atas.

Pada tahun 1966 dan 1967, Mattel telah mengeluarkan patung Color Magic Barbie. yang dijual dalam dua versi iaitu berambut hitam atau perang. Ia juga disertakan dengan bahan pewarna rambut untuk mengubah rambutnya menjadi kemerah-merahan. Patung ini juga kelihatan lebih banyak solekan berbanding yang sebelumnya. Satu set lengkap patung tulen berserta aksesorinya boleh mencecah sehingga $700 (RM2,738). Walaupun begitu, tidak dapat dipastikan jika bahan pewarna asli yang berusia hampir 50 tahun itu masih boleh digunakan atau tidak.

Harga yang disebut di atas adalah berdasarkan harga pasaran di Amerika. Jika anda yang berada di Malaysia ingin membelinya, mungkin harga setiap satu boleh menjadi lebih tinggi kerana melibatkan kos penghantaran dan cukai.


Tokyo - Bandar Moden Yang Tidak Menyediakan Tong Sampah Sejak 1995

Di kebanyakan negara, tong sampah adalah satu keperluan penting yang mudah didapati sehinggakan kita boleh pula mengadu sekiranya tong sampah tidak disediakan oleh pihak berkuasa. Tong sampah selalunya diletakkan di tempat yang mudah didapati serta dalam kuantiti yang banyak bagi memudahkan orang ramai membuang sampah. Itu adalah amalan yang diamalkan di majoriti negara seluruh dunia.

Di Tokyo, amalan yang mereka amalkan jauh berbeza dengan masyarakat lain di seluruh dunia, di mana rakyat mereka telah biasa mengumpulkan dahulu sampah yang perlu mereka buang dalam plastik atau bungkusan sendiri, kemudian membawanya ke mana-mana terlebih dahulu, sebelum membuangnya di tong sampah yang amat sukar untuk dijumpai.

Sebagai salah sebuah negara maju, sudah pastilah kekurangan (atau ketiadaan) tong sampah awam di Tokyo bukan diakibatkan kekurangan bajet untuk mengurus atau menyelia. Ketiadaan tong sampah ini memang disengajakan.

Ini semua berpunca daripada serangan gas sarin yang berlaku pada tahun 1995.

Pada tahun tersebut, 5 orang ahli kumpulan ajaran sesat Aum Shinrikyo bertindak dalam satu operasi untuk melepaskan gas sarin sebagai amaran kepada kerajaan Jepun ketika itu.

Dengan menyamar sebagai penumpang keretapi bawah tanah, setiap 5 orang anggota Shirinkyo dikehendaki memegang beg plastik berisi sarin dan bentuk cecair. Mereka dibekalkan dengan payung yang muncungnya sudah ditajamkan dengan tujuan untuk dijadikan alat menyucuk plastik itu bila serangan hendak dimulakan.

Itulah yang berlaku apabila kelima-lima individu itu bertindak menjatuhkan plastik itu secara senyap, sebelum membocorkannya dan mereka pun beredar di stesen yang telah ditetapkan, sambil pemandu yang ditugaskan sudahpun menunggu mereka.

Sarin mempunyai sifat cukup pantas mengewap. Setelah didedahkan kepada udara, sarin dalam bentuk cecair dengan cepat bertukar menjadi gas kemudian disebarkan ke udara. Gasnya juga tidak mempunyai bau jadi mereka yang terhidunya berkemungkinan besar tidak mampu menyedari kehadiran gas tersebut.

Kejadian yang menyebabkan 12 orang meninggal dan lebih 5000 orang cedera itu menyebabkan masyarakat Jepun mahukan kawalan keselamatan yang lebih ketat diperkenalkan di negara mereka, bagi menghalang kejadian sama berulang lagi.

Salah satu langkah yang diperkenalkan adalah dengan hanya meletakkan tong sampah di kawasan-kawasan tertentu, bagi mengelakkan pengganas mampu menyembunyikan bahan beracun mereka di dalamnya. Kesemua tong sampah yang selama ini disediakan dilupuskan. Memang amat sukar sekali untuk menjumpai tong sampah awam di Tokyo.

Di mana ada tong sampah? Tong sampah kebiasaanya disediakan di pasar mini yang digelarkan 'konbini' seperti 7-Eleven atau Family Mart bagi kawasan bandar (kedua-duanya dibuka di negara kita). Bagaimanapun, tong sampah yang ada di situ selalunya dikhaskan untuk pelanggan konbini sahaja.

Perubahan paling besar yang berlaku di Tokyo selepas tindakan itu adalah kurangnya jumlah sampah yang dibuang oleh orang ramai. Masyarakat Jepun sebenarnya sama saja macam orang lain, dulu semasa wujud kemudahan tong sampah, mereka tidak menghiraukan sama ada tong sampah itu penuh atau tidak, janji mereka buang. Ini menyebabkan masalah tong sampah penuh berlaku sama seperti di negara-negara lain, yang memerlukan pengurusan setiap masa.

Tindakan melupuskan tong sampah awam seterusnya memulakan budaya baru di mana masyarakat Jepun mendapati kesukaran setiap kali mahu membuang sampah, sehinggakan mereka mula membawa sendiri bungkusan yang boleh digunakan untuk mengumpulkan sampah setiap kali keluar.

Oleh kerana itu, tidak menghairankan penduduk Jepun mampu membentuk budaya membawa plastik sendiri, mengumpulkan sampah yang perlu dibuang dan membawanya ke mana saja selagi mereka tidak ada tempat untuk melupuskannya.

Selain itu masyarakat Jepun mula menyerapkan budaya kitar semula yang mereka amalkan sekian lama bagi membantu ketiadaan tong sampah ini. Mesin kutipan layan diri untuk sampah disediakan mengikut kategori yang mampu menjadi tempat masyarakat Jepun melupuskan sampah.

Perkara ini mudah menjadi budaya Jepun kerana amalan kitar semula yang mereka amalkan sudah menyediakan mentaliti masyarakat mereka menyokong langkah drastik ini. Selain itu, masyarakat Jepun juga memandang serong tabiat makan atau minum di tempat awam seperti yang kerap diamalkan di negara lain. Secara majoriti, masyarakat Jepun percaya apabila seseorang itu makan dan minum, dia akan melakukannya di tempat yang sesuai. Jadi tidak banyak keperluan untuk menyediakan tong sampah di merata-rata tempat.

Bagaimanapun, janganlah ingat tidak ada orang Jepun yang gemar membuang sampah merata-rata. Masalah ini tetap ada dengan individu-individu nakal gemar membuang sampah mereka dalam bakul basikal orang lain atau ada juga yang membuang di Sungai Sumida, seperti yang digambarkan dalam gambar di atas.

Bagi tempat-tempat di luar Tokyo pula di mana tong sampah tetap ada disediakan, masalah yang biasa kita lihat di negara tetap berlaku - jadi usahlah terlalu merasakan diri kita ini teruk benar ya rakyat Malaysia?